
UPU TOMUA
Ua tatou amataina lenei tausaga o se meaalofa mai le Atua, ma tatou te le o mautinoa foi po o le a sona taunuuga. E mafai ona avea o se taimi o ni avanoa ma ni filifiliga eseese, e mafai foi ona alia’e ai ni mea lelei pe a sao le taiala tatou te faaogaina i o tatou olaga. O se tasi o nei taiala taua, o le faamuamua lea o le Atua.
O le mea lea ua manatu ai, ina ia tatou mulimulitaia suesuega a Samuelu Nevesi o le 2021, e tatou te aoaoina ai ni lesona taua mai le taimi ua tea. A o ni faamalosiga foi mai tagata o aso nei, e fesoasoani ina ia tatou faamuamua le Atua. O le susuga a Samuelu, o se faifeau a le Ekalesia Asofitu ma e ese mai lona tulaga o le Faatonu Lagolago o le Matagaluega o Fesootaiga a le Koneferenisi Aoao, e iai foi lona faanaunautaiga mo le itu o Auauna Tausimea, ona o lona silafia e pei ona faamatalaina i le tusi o le Finauga Tele. (taga’i itulau 77)
E talitonu le faamoemoe, e le o se mea na tupu fua lou mauaina o le avanoa e te faitauina ai nei Sauniga o Taulaga. E iai le manatu o loo ua sauni le Atua e faamanuia ia te oe, ma faaogaina oe i se auala faapitoa mo nisi ina ia latou olaina le autu, o le Faamuamua le Atua i lenei tausaga atoa. Ae afai o oe o se Taitai Ekalesia, e valaaulia oe ina ia faasafua atu lenei faamanuiaga i lau aulotu atoa uma. 
E masani lava ona faatautaia sauniga nei e 52, i mau poo ata vilo, sosoo ai ma se apili puupuu faatasi ai ma le tatalo faamanuia. Ao lei aoina le taulaga, e mafai ona e fesoasoani i tagata ina ia latou faamuamua le Atua, ma ia suia o latou olaga mo le ola e faavavau. 
E momoli atu ai le agaga faafetai tele ia Christina Hawkins o le Tivise a le Pasefika i Saute, ma Nathan Brown o le Signs Publishing Association, mo le la sao taua i le toe siakiina o lenei galuega taua.
O lau tatalo, ia faaogaina e le Atua nei lomiga e fai ma taiala ia te outou, aemaise a outou ekalesia uma, ina ia faamuamua le Atua i lenei tausaga 2021, ma aso uma o totoe o lenei olaga! O le faamuamua o le Atua, o se filifiliga e mautinoa lona taunuuga. Ma e taua lou filifili ile taimi nei!

Marcos Faiock Bomfim
Faatonu Matagaluega Auauna Tausimea (Koneferenisi Aoao).

ATA O SEFULUAI MA TAULAGA NA O SE TAIALA FAIGOFIE 
E mafai ona maimoa pe download ia ata nei tai lua minute, (taitasi i totonu o Sapati uma 52) e faaogaina ai le faailoga QR o loo i lalo. O le vaega e sosoo ai o faatonuga mo le faaogaina:
· E tatau ona faaali le ata vilo i luma o le Ekalesia ao lei aoina le taulaga
· E leo aofia ai le apili ma le tatalo faaiu i le ata, ae tatau ona saunia e le o loo nafa ma le faalauiloaina o taulaga ma sefulua’i
· E mafai ona faasoa le ata vilo i luga o fesootaiga televavave po o ni fonotaga, polokalame a autalavou, fonotaga i tolauaiga, fono a ekalesia, vaiaso tatalo mo Auauna Tausimea ma isi…
· Na pueina ata vilo ile gagana faaperetania, ae o loo faatagaina Iuni ma Tivise ina ia faaliliuina i a latou lava gagana, ina ia malamalama tagata uma
· E mafai ona talosaga mai i Tivise ma Iuni, mo se ata vilo e aunoa ma se totogi
· Faafesootai Faifeau ma Faatonu o Auauna Tausimea, mo le faamalamalamaina atili o le auala e download ai ma faasoa ata vilo i ekalesia aemaise lava ao lei aoina le taulaga
· E mafai ona e maimoaina nei ata i le tuatusi lenei: https://stewardship.adventist.org/devotional-videos

“Ae e sili atu i lo se isi lava mea,
ia faamuamua le galuega a le Atua ma faia Lona finagalo. Ona faaopoopo lea o isi mea uma ia te oe.”
MATAIO 6:33
CONTEMPORARY ENGLISH VERSI
“We love Him be								(Page 5)

“Ua tatou alolofa ia te Ia, auā o Ia na mua’i alofa mai ia te i tatou.”
1 IOANE 4:19

Download this brochure: What is Promise? Know the  
principles of purpose, proportionality, and priority.  
https://stewardship.adventist.org/promise-off erings 
AO LEI FAITAUINA LENEI TUSI, 
E TAUA LOU SILAFIA: 
O LE A LE FOLAFOLAGA? 
• O le igoa e faaaoga i tulaga masani ma taulaga ua faavasega lelei. (e ese mai taulaga o le loto malie), ona,
• o le lafoina o ia taulaga e faalagolago i le tele o mea e maua mai (tupe maua). 
• o le faiga e faatusatusa (fuafua i pasene). 
• O le Masani e lafo ai, pasene ma le umi e aogā ai, e mafua mai i le “tautoga,” “folafolaga,” pe sa “fuafuaina” foi e le tagata. (2 Korinito. 9:7). 
• E tuuina atu pasene po o na o se vaega foi o tupe maua (1 Korinito. 16:1; Teuterenome. 16:17). 

• E filifili e le tagata pasene o ana tupe maua e masani ai e pei ona “Fuafuaina” (soo se pasene lava e taga). 
• E taua le iloiloina ma faamauina o se sefulua’i. (Malaki. 3:8-10). 
• E tatau ona avatu ma aveese mai soo se tupe maua lava. (Faataoto. 3:9). 
• E le manaomia pe afai e le o i ai se tupe maua.		(2 Korinito. 8:12). 
• E tatau ona faia e le tagata ina ua uma ona avatu o le sefulua’i, a o lei faia le faasoa a le aiga. (Faataoto. 3:9; Mataio. 6:33).


FAAMATALAGA FAAOPOPO: 
I le Malaki 3:8-10, o lo o manino mai ai o sefuluai ma taulaga e faatualaga i lalo o le faiga e tasi. O le faiga e foliga mai ai e i ai mea e tolu o lo o tutusa ai nei faiga: (1) o se masaniga (fuafua i au tupe maua), (2) o le tulaga tutusa (vaevaega o tupe maua), and (3) o le tuuina atu (i le fale teu oa). 
E talitonu foi Elena Uaitao sefulua’i ma taulaga e i lalo o le faiga e tasi. Fai mai a ia, o lea faiga e aofia ai le manatu o le avatu ma o taulaga o le vaevaega tutusa o tupe maua.  “I totonu o faiga faavae a le Tusi Paia o sefulua’i ma taulaga [e i lalo uma o le faiga e tasi] o le aofaiga lava e totogi e le tagata o le i ai lona eseesega, ona e faasoa e fuafua i tupe maua.”—Fautuaga i Tausimea, itulau. 73 
I le isi foi ana siitaga, o lo o ia manatu ai o lea taulaga faatasi ai ma le sefulua’i, e ui lava e le faamalosia, ae o le vaega lea o le tatou auaunaga e tatua lava ona fai.” O lea manatu e o gatusa lelei ma le Malaki 3:8-10, o lo o tautala ai i le manatu e faapea a le aumaia ia taulaga ua faaigoaina e le Atua o se mea le amiotonu ma lē faamaoni. Faimai Elena Uaita: “O le mataupu lea o faigataulaga e le faalagolago i ni lagona oso. Ua uma na tuuina mai e le Atua faatonuga mautinoa e faatatau i ai. Ua uma ona ia faamaoti sefuluai ma taulaga o le fua lea o lo tatou auaunaga. Ua finagalo le Atua ia tatou foai i taimi uma ma ia fai faatulaga lelei.”—Fautuaga i Tausimea, itulau. 80. 

FAATUSATUSAGA O SEFULUA’I, FOLAFOLAGA, MA TAULAGA O LE LOTOMALIE 

	Fale-teuoa

ma le faavaomalō 
	Faalotoifale, faaitulagi 
ma le faavaomalō (faafautuaga)
	E filifili e le tagata tapuai

TAULAGA FUAFUA LELEI TUUFAATASI 
“Ia taitoatasi ma foai e pei ona filifili i lona loto; aua ma le tigā, aua foi ma le faatauanauina; auā e alofa le Atua i le ua foai ma le loto malie.” (2 Korinito. 9:7). 
E tolu ituaiga taulaga fuafua lelei o loo faaaogaina e le Ekalesia Asofitu o le Toe Afio Mai i le lalolagi.
O le TAULAGA FUAFUA LELEI TUUFAATASI sa palotaina i le Fonotaga Faa-le-Tausaga i le 2002 ina ua faamaonia mai i le Fonotaga a le Tausimea i le Lalolagi i le 2001. 
E lagolagoina ai vaega uma o le ekalesia e ala lea i le tuufaatasia o tupe uma e aoina i se vaega se tasi.

10 % Iuni/Tivise

O le vaevaeina o nei taulaga e faaaogaina ai le vaevaega ua pasia mai e Tivise taitasi peitai e i totonu lava o pasene faatulagaina e pei o lenei: 50 pasene mo ekalesia; 20 pasene mo le Koneferenisi Aoao, 10% mo le Iuni ma le 20% mo le Misiona mo le faalauteleina o le galuega i nofoaga eseese i tua.  O Tivise o loo latou faaaogaina lea fuafuaga e aofia ai: ECD, ESD, IAD, NSD, SAD, SID, SPD (Atumotu Laiti), SSD, SUD, WAD. 

1ST QUARTER 
BIBLE CHARACTERS THAT PUT #GODFIRST





KUATA 1
O TAGATA O LE TUSI PAIA
NA LATOU
#FAAMUAMUA LE ATUA

Ianuari 2, 2021 INA UA FAAMUAMUA E IESU LE ATUA 
O le faamuamua o le Atua e mafai ona avea o se lu’itau. O le a se lesona mai ia Iesu e fesoasoani i o tatou olaga ina ia tatou faamuamuaina le Atua i aso nei? 
O le amataga o tausaga uma, e iai lava le faanaunautaiga ina ia sili atu nai loo le tausaga ua tea. O le manatu mo se mea fou e lagona ai le fiafia. O le 30 tausaga o Iesu na amatalia ai se itulau fou o lona soifuaga. Na amata aloaia lana galuega ina ua maea lona papatisoga i le vai o Ioritana. Ma o le vaaiga o le a sosoo mai e tulaga ese ma o le a fesoasoani lea mo i tatou i lenei foi tausaga fou 2021. 
Fai mai le Mataio 4:1: “Ona aveina ae lea o Iesu i le vao e le Agaga, ina ia faaosoosoina e le tiapolo.” Faamata e le uiga ese lena vaaiga? Aua talu mai le faatoaga i Etena, sa faatali pea Satani mo se avanoa ina ia faasese ai ia Iesu faapei ona faia ia Eva. Pe ana mafai e Satani ona taitai atu Iesu ina ia faamuamua o ia, semanu o se toilalo popo. O le mea lea na amata ai tofotofoga a Satani i meaai.
Mo le tele o tausaga, sa maitauina pea e le fili faatinoga a le fanau a tagata i auala e taliina ai o latou manaoga. Na tusia e Mataioe faapea: “Ina ua ia anapogi mo le fasefulu aso ma le fasefulu po, mulimuli ane ona ia fia taumafa ai lea.” Faamata e le o se vaaiga masani lea? Ioe, na tusia e Mataio faaupuga o se vaaiga masani ma le faanaunauga ina ia tatou iloa o Iesu o le tagata atoatoa ma sa iai ona manaoga pei lava foi o i tatou.  
O le ulua’i tofotofoga o Iesu e le tiapolo o le taumafai lea ia teena lona tamaliiaga ae faamuamua ona manaoga. E ono tofotofoina oe i lenei tausaga ina ia faamuamua ou manaoga. Ua taua i tatou o fanau a le Atua ae i le taimi e tasi, e mafai lava ona e filifili poo fea e ave iai lau faamuamua – poo le Atua poo ou manaoga. A o Iesu lava ia, na ia faamuamuaina le Atua.
Ona ave ai lea o ia e le tiapolo i le tumutumu o le malumalu. O lea ua tofotofoina Iesu i le fuaitau mai le Tusi Paia ina ia sueina ai le faamaoni o le Atua. O lona lua o tofotofoga o le faamuamuaina lea o lagona o Iesu. I se isi faamatalaga, e te molia ea le Atua e ala i lana Upu? Pe e te manaomia ea se faamaoniga o le alofa o le Atua mo oe? Na filifili Iesu e faamuamua le Atua. 
Mulimuli ane, ona aumaia ai lea e le tiapolo o le galuega na afio mai Iesu ina ia faataunuuina, ae faaogaina iai se auala puupuu. O le tofotofoga lona tolu o le uia lea o auala pupuu ae le o le faamuamuaina o le Atua.
O le taimi muamua lenei o le a aoina ai sefulua’i ma taulaga mo le tausaga 2021. Na faamuamua e Iesu le Atua. O lana faataitaiga e ao ona tatou mulimulitaia. A o aoina e tiakono sefulua’i ma taulaga, o le lu’itau mo i tatou, ia faamuamua le Atua.
Lo matou Tama o i le lagi, matou te tapua’i atu ia te oe i lenei taeao, faatasi ma a matou sefulua’i ma taulaga. Fesoasoani mai, ina ia matou faamuamua oe i o matou olaga. I le suafa o Iesu, Amene.

Ianuari 9, 2021 INA UA FAAMUAMUA E APERAAMO LE ATUA 
O le faamuamua o le Atua e le faigofie. O le a se mea tatou te aoaoina mai ia Aperaamo, ina ia tatou faamuamua le Atua i o tatou olaga i le aso nei?
O le 75 o tausaga o Aperaamo na ia tuua ai lona tamaoaiga ma lona aiga ae malaga e tusa o le valaau a le Atua. Na valaauina o ia e le Atua ma na ia faamuamua loa le Atua. A o ni nai tausaga mulimuli ane, na ia pepelo ai ina ia faasaogalemuina lona ola.  
Aisea na fefe ai Aperaamo ma iu ai ina ia le faamuamuaina le Atua?
Sa iai se taimi o lou olaga na e lafoa’i ai mea uma ae mulimuli ia Iesu? E tele taimi tatou te faia ai ia ituaiga filifiliga. A o alu pea le taimi, e mafai ona avea lo tatou faamaoni ma uiga masani. E iu ina tatou o ese mai le Atua ma le toe faamuamuaina ai o ia, ae faasolo ina lona lua poo ua le toe taua foi. 
E iai taimi tatou te lagona ai le le fiafia i le Atua ona ua le ausia ni moemitiga. Faamata sa e ausia mea uma sa e faamoemoe iai i le tausaga ua tea? Atonu e leai. E faigofie lava ona tatou toe manatua o tatou popolega ma faanaunautaiga. 
Sa ia Aperaamo le lototele e fesaga’i ai ma le Atua, ma talosaga mo le faataunuuina o ana folafolaga. Mulimuli ane, na folafola e le Atua ia Aperaamo se fanua mo ia ma le faatoateleina o ona suli.   Ae o le Kenese 15, na fesiligia ai e Aperaamo le Atua e ala i le faapea atu:
 “Le Alii e, Ieova, se a se mea e te foai mai ia te au, aua e leai sa’u fanau; faauta foi, o le e ona le tofi i lo’u aiga o Elisara lea le Tamaseko?”
O nisi taimi e manaomia ai lo tatou fesaga’i ma talanoa ma le Atua. Ae aua nei o tatou nofo le leoa pe afai o iai ni mea e fia faailoa i le Atua. Afai o e le fiafia? Faailoa ia te ia. Faamata o e lagonaina ua nao o oe ao ia folafola mai lona faatasi pea ma oe? Mafuta ma fesili ile Atua faapei o Aperaamo. 
O le mea lea na valaau ai le Atua ia Aperaamo, e alu i fafo ma lona faleie. E pei lava ua aveese mai e le Atua Aperaamo mai lona siosiomaga vaapiapi, ae tuuina i le afioaga o le Atua. Na fetala’i le Atua ia Aperaamo e faapea, “E le ofi mea e mafai ona ou faia i totonu o lou faleie.” Sa faamanatu e le Atua ia Aperaamo o le Atua o le Atua lava ia, e le faatusaina iai Aperaamo. 
O le faamuamua e Aperaamo o le Atua na mafua ai ona suia lona igoa mai ia Aperamo ia Aperaamo. Ma o lona faamaoni e fesootai atu i le ulua’i faamaoniga faale Tusi Paia o faiga sefulua’i.
Sa faamuamua e Aperaamo le Atua. Ma o se faataitaiga e tatau ona tatou olaina. A o aga’i mai Tiakono mo le aoina o sefulua’i ma taulaga, o le lu’i mo i tatou uma, o le faamuamua lea o le Atua.
Le Atua e, matou te ifo ia te oe i lenei taeao faatasi ma a matou sefulua’i ma taulaga. Matou te tatalo mo le lototele, e faamuamua ai oe i o matou olaga. I le suafa o Iesu, Amene.
												(Page 13)


Ianuari 16, 2021 INA UA FAAMUAMUA E MOSE LE ATUA 
E mafai ona avea le faamuamua o le Atua ma mea faigata. O le a se mea tatou te maua mai ia Mose ina ia tatou faamuamua le Atua i o tatou olaga?
Na taumafai Mose e lavea’i tagata e ala i lona malosi. Ae lei aoga lea. Na iu ina tuliesea mai Aikupito ma le taunuu ai ana moemitiga. O le mavae o se taimi umi ao avea ai ma leoleo mamoe, na tupu ai se mea uiga ese ia Mose. Na valaau ai le Atua ia te ia ina ia toe faaolaola ana moemitiga ao talavou – o le molimauina lea o le faasaolotoina o tagata Isaraelu. 
Sa lei saunia Mose ma sa leiloa foi tautala faatasi ai male manatu ua matua ma nate le mafaia foi ona fesaga’i ma Farao. Ma na sao lava ia i na mea uma. Mo Mose lava ia, o le faamuamua o le Atua o le aveesea lea o le lagona faamoemoe atu i lona malosi ma agavaa. O le tuuina atu atoatoa lea o lona ola i aao o le Atua e ala i le talia o le valaau ma le faamoemoe i le mana o le Atua. Fai mai le Esoto 4: 10-12: 
“Ona fai atu lea o Mose ia Ieova, a e alofa, le Alii, o au o le tagata e leiloa fai lauga, talu anamua, ma ona po nei ua e fetalai mai ai i lau auauna; ua le matala lou gutu, ua le matala foi lou laulaufaiva. Ona fetalai mai lea o Ieova ia te ia, O ai ea na na faia le gutu o le tagata, poo ai na te faia le gugu, poo le tutuli, poo le vaai, poo le tauaso? E le o au ea o Ieova? O lenei, alu ia oe; o au foi ou te faatasi ma lou gutu, ou te aoao atu foi ia te oe o upu e te tautala atu ai.”
Na faasaolotoina Isaraelu atoa uma mai le mea sa nofo pologa ai, ona sa faamuamua e Mose le Atua. O Mose e le o se tagata e atoatoa faapei lava foi o i tatou. O loo valaau le Atua iai tatou ina ia tatou faamuamua o ia i o tatou olaga, faapei lava ona ia valaau ia Mose. E tofu i tatou ma galuega faapitoa ua valaauina ai e le Atua, ma e na o le faamuamua o le Atua e tatou te mafai ai ona tatou faia. E ui e le faigofie, ae tatou te mafaia e ala i le fesoasoani mai o le Agaga Paia. 
Sa faamuamua e Mose le Atua. O se lesona lelei lea mo i tatou e ao ona tatou faia. Ao aoina sefulua’i ma taulaga, ia avea le autu ia faamuamua le Atua, ma lu’itau mo i tatou uma. 
Lo Atua mamana e, matou te tapuai ia te oe i le taeao nei faatasi ma a matou sefulua’i ma taulaga. Matou te tatalo mo le lototele ina ia matou faamuamua oe i o matou olaga. I le suafa o Iesu, Amene…

Ianuari 23, 2021 INA UA FAAMUAMUA E IOSUA LE ATUA 
O le faamuamua o le Atua e le o se galuega faigofie. O le a se lesona mai ia Iosua e faamalosia ai i tatou ina ia o tatou faamuamua le Atua i o tatou olaga?
O Iosua sa avea ma pologa i Aikupito, ma ua masani i le sauaina e tagata Aikupito. O se tasi aso na alu ane ai se tasi tama matua ia Farao, ma fai iai e faasaoloto tagata Isaraelu. Sa molimauina e Iosua, le lafotuina o atua o Aikupito e le Atua moni. Mulimuli ane, na ia sopoia le sami ulaula ma maua ai lona saolotoga. 
E lei leva ae avea loa Iosua ma soo o Mose ma sa ia faatasi atu foi i auvae mauga o Sinai, ina ua tuuina mai tulafono. Mulimuli ane, na tofia Iosua e lona ituaiga e avea o se tasi o i latou na o e asi le nuu o le folafolaga. Masalo sa fefe Iosua pe na fiafia foi. 
Sa molimauina e Iosua ma isi na latou o le matagofie o le laueleele lea o le a latou nofoia. Peitai, na iu ina tau leai sona lototele ona o le finauga ma i latou na latou malaga.
O le isi toa sefulu o latou na malaga, na latou vaai i mea na faia e Iosua, ae na manatu latou te le mafaia sa Kanana. Na faamuamua e Iosua folafolaga a le Atua, ma tulai ai e tetee atu iai latou. 
Mulimuli ane, ona filifilia ai lea o Iosua e taitai le nuu o Isaraelu agai atu i le nuu o le folafolaga mo le 40 tausaga. Sa le faigofie ia te ia ae tasi le mea na ia mautinoa, o le faamuamua lea o le Atua tusa lava poo le a le mea e tupu. I le Iosua 24: 15 o loo faapea mai ai Iosua: 
“Pe a fai foi e leaga ia te outou ona auauna ia Ieova, ina filifili ia o outou i le aso nei, poo ai tou te auauna iai; poo atua na auauna iai o outou tama, o e sa i le la itu o le vaitafe, poo atua o sa Amori, e o latou le nuu ua outou nonofo ai; ao au nei ma lou aiga, matou te auauna ia Ieova.” 
Na faamuamua e Iosua le Atua, o le ala lea na le tuulafoaina ai o ia e le Atua. O se lesona taua foi lea e tatau ona tatou mulimuli ai. Ao agai mai tiakono mo le aoina o taulaga, o le lu’i mo i tatou, e ao ina tatou faamuamua le Atua. 
Le Atua e, silasila alofa maia i la matou tapuaiga ua faia faatasi ma a matou taulaga ma sefulua’i. Fesoasoani mai, ina ia mafai ona matou faamuamua oe i o matou olaga. Ona o Iesu, Amene.

Ianuari 30, 2021 INA UA FAAMUAMUA E RUTA LE ATUA 
O le faamuamua o le Atua e le faigofie. O le a se mea taua mai ia Ruta, e mafai ona faaosofiaina ai i tatou ina ia faamuamua le Atua i o tatou olaga? 
O Ruta e le o se Isaraelu ina ua fanau mai. O ia e tupuga mai Moapi ma e le taumateina sa tapuai i le atua i’a o Moapi lea e lauiloa o le faaleagamea poo le lepeti. O le 2 Tupu 3:27 o loo taua ai le faigataulaga a le tupu o Moapi i lona atalii o se taulaga toto mo lona atua i’a.
E ui lava i lea, sa faalogo Ruta ia Naomi le tina o lana tane o talanoa e uiga ia Ieova le Atua alofa o Isaraelu, lea na ia laveaina i latou mai le mea sa nofo pologa ai. Masalo ua leva ona tapuai Ruta ia Ieova, ao lei maliu lana tane. 
O le vaaiga faanoanoa mo Naomi, o le maliliu lea o lana tane ma lana fanau tama e toalua i le taimi e tasi, ae tuua ai na o latou ma ava a lana fanau o Ruta ma Orepa. A o soifua pea tane a Ruta ma Orepa, ua leva lava ona tulaga le faigofie le olaga, ae ua sili atu nei ina ua maliliu. Ua filifili Naomi e toe foi atu i Isaraelu faapea foi ia Ruta ma Orepa ia toe foi i o la nuu. Sa talia e Orepa lea faaiuga, ae na teena e Ruta. 
E ui lava foi i lena taimi pogisa o le olaga o Ruta, ae sa ia le tuuaia le Atua ona o mea na tutupu.  Sa ia faamuamua pea le Atua i lona olaga ma filifili ai e malaga ma Naomi, ina ia faaauau ai pea ona tapuai ia Ieova. I le Ruta 1:16:
“A ua fai atu Ruta, Aua e te finau ia te au ina ia ou tuulafoai ia te oe, ia le mulimuli atu ia te oe; aua o le mea e te alu iai, ou te alu ai foi; o le mea e te nofo ai, ou te nofo ai, e fai lou nuu mo’u nuu; e fai lou Atua mo’u Atua;”
Atonu e le o faigofie lou olaga i le taimi nei. O le faamuamua foi o le Atua, e le mafai ona aumaia ai se mautinoaga o le a faigofie pea lava le olaga. Ae tatou te maua ai le filemu ma le faaolataga. Na toe mauaina e Ruta se tane loto alofa ma faatasi atu ai i tagata o le Atua. O le mea moni, na faamanuiaina Ruta e ala i le avea ma tuaa o Iesu le faaola o le lalolagi. 
Na faamuamua e Ruta le Atua. O le mea foi lea e ao ona tatou faia. A o aoina taulaga, o le lu’i mo i tatou, ia tatou faamuamua le Atua. 
Le Atua e, matou te tapuai atu ia te oe faatasi ma a matou sefulua’i ma taulaga. Matou te tatalo ina ia matou faamuamua oe i o matou olaga. I le suafa o Iesu, Amene. 

Fepuari 6, 2021 INA UA FAAMUAMUA E HANA LE ATUA 
E tele ni lu’itau pe a o tatou faamuamuaina le Atua. O le a se lesona mai ia Hana e faamalosia ai i tatou ina ia o tatou faamuamua le Atua i o tatou olaga faaleaso?
Sa molimaunina e Hana se vavega matagofie i lona olaga. Aua na tali le Atua i lana tatalo, ma foaina ia te ia se tama tane. E le taumate sa ia matua fiafia, ina ua ia iloa ua ia maitaga. Aua o nai masina na muamua atu, na ia tatalo atu ai i le Atua i le malumalu i Ierusalema, na ia tautino ai foi le toe foaiina atu mo le Atua o se tama pe a talia lona manaoga. 
O le avea o Hana ma tina, o se lagona ese lea i lona olaga. Sa ia faaigoa i lana tama o Samuelu, o lona uiga “faafofogaina e le Atua.” Faaata i lou mafaufau le galuega taua a Hana, o le aoaoina lea o le talavou o Samuelu e ala i le faamatalaina o tala o taimi ua tea. Sa matua alofa mutimutivale Hana ia Samuelu, ona o ia lava o se vavega.
Ae ua lata mai le taimi e na te toe momoliina ai Samuelu i le malumalu, e auauna ai ia Ieova e pei ona ia tauto ai. E ui lava sa iai isi ana fanaua, ao Samuel lava lana ulumatua. Atonu e lei faigofie le tuuina atu o Samuelu ia Ieova, ona sa talavou lava o ia. Ae o le faamuamuaina o le Atua, na sili atu ona faigata. Ae fai mai le tatalo a Hana i le 1 Samuelu 2:1,2: 
 
 “Ua tatalo foi Hana, ua faapea, Ua olioli lava lo’u loto ia Ieova; ua faamaualugaina lo’u nifo e Ieova; ua ou mautali ai i e ita mai, aua ou te fiafia i le olataga mai ia te oe. E leai se paia e tusa ma Ieova; aua ua leai se tasi ua na o oe; e leai foi se papa e tusa ma lo tatou Atua.”
Na avea Samuelu o se tasi o perofeta iloga i le tala faasolopito o Isaraelu, aua na ia faauuina le tupu o Saulo faapea foi Tavita. O le mea moni, ailoga e taunuu ia mea uma pe ana le faamuamuaina e Hana le Atua.
Afai o oe o se matua, faamata o e tau mafaufau poo le a se mea lelei e ono tupu i lau fanau, pe a e faamuamuaina le Atua? E le taumateina le mafai ona iai o ni aafiaga lelei, e puaina atu i le lalolagi e ni fanau e latou te vaaia o loo faamuamua e o latou matua le Atua.   
Na faamuamua e Hana le Atua. E ao foi ona faia lena mo i tatou. A o aoina taulaga, o le lu’itau mo i tatou, e tatau ona tatou faamuamua le Atua.
Lo matou Tama o i le lagi, matou te ifo ma tapuai atu ia te oe i lenei taeao, faatasi ma a matou sefulua’i ma taulaga. Matou te tatalo, ia e fesoasoani mai ina ia matou faamuamua oe i o matou olaga. Ona o Iesu, Amene.

Fepuari 13, 2021 INA UA FAAMUAMUA E TAVITA LE ATUA
O le faamuamua o le Atua ua o se avega mamafa. O le a se lesona mai ia Tavita e aoga mo i tatou, ina ia tatou faamuamua le Atua i o tatou olaga?
E manatua pea le tupu o Tavita i le tala faasolopito o Isaraelu, ona o ia o se toa tautaua. O nisi o ona taimi iloga, o le taimi na ia faamuamua ai le Atua. A o tetemu Isaraelu i le matatau ia Koliata, sa fai le Atua ma talita o Tavita. E manatu nisi o se mea faatauvaa le fesagai ma Koliata, ini na o ni nai maa laiti ma le suafa o Ieova. Ae na faamuamua e Tavita le Atua, ma manumalo ai i lena taua.
Mulimuli ane, ua faauuina Tavita e fai ma tupu ina ua ia fasia Koliata. Sa ia galue i le maota o le tupu, ma faaipoipo atu i le afafine o le tupu. Atonu o e manatu sa faigofie le olaga o Tavita ina ua manuamalo. O le tali e leai, aua na faatulagaina o ia e le tupu o Saulo o se tagata faatupu faalavelave, ma na sailia foi e le autau a Isaraelu i le ola poo le oti ina ia pueina.  
E ui lava i le iai i taimi le mautonu ma le foliga mai ua leai se Atua, sa faamuamua pea lava e Tavita le Atua. Sa tele le avanoa e fasiotia ai e Tavita le tupu o Saulo, ao moe i le tolauapiga ae na te lei faia. Sa lei faatagaina e le Atua le tauimasui, o le mea lea na faamuamua ai e Tavita le Atua ma toe agai ese.
E iai foi taimi sa lei faamuamuaina ai e Tavita le Atua. O le mulilua ma Patisepa ma le fasiotia o Uria, o se ata lafoia lea o lana agasala ina ua faamuamua e Tavita ia lava. Ae na talia lava e Tavita lana agasala, ma faamaualalo ona ia toe faamuamua ai lea o le Atua. I toe taimi o lona soifuaga, na ia faapea ane ai, e le faatusalia lona fale i le maota o le Atua. Na ia tautino foi o le a ia faia so se mea ina ia silisili ese le maota o le Atua nai loo lona fale. 
Sa faamuamua e Tavita le Atua. E ao foi ona tatou mulimulitaia. Ao agai mai tiakono mo le aoina o taulaga, o le lu’itau mo i tatou, ia tatou faamuamua le Atua.
Le Atua e, matou te faia lenei tapuaiga faatasi ma a matou sefulua’i ma taulaga. Fesoasoani mai ina ia matou faamuamua oe i o matou olaga. Ona o le suafa o Iesu, Amene.

Fepuari 20, 2021 INA UA FAAMUAMUA E TANIELU MA ANA UO LE ATUA 
O le faamuamuaina o le Atua e le faigofie. O le a se mea taua mai ia Tanielu ma ana uo, ina ia tatou faamuamua le Atua?
Na aveina faatagata o taua Tanielu i Papelonia, ina o talavou lava o ia. O le masani a le tupu o Nepukanesa, o le ave faatagata o taua lea o tama talavou toe atamamai, mai le tele o atunuu sa ia manumalo ai i taua. A taunuu i Papelonia, ona aoaoina lea i tu ma aga, tapuaiga aemaise aoaoga a lona malo, mo le faamoemoe ina ia fesoasoani i le atinaega o lona atunuu. E sefulu afe isi talavou na aveina faatasi ma Tanielu, ma o i latou na e filifili mai ai e silisili ona lelei e auauna i le maota o le tupu. O nisi o nei talavou e aofia Tanielu, Sataraka, Mesako ma Apeteniko.
O mea taumafa o le ulua’i suega lea mo i latou. Semanu latou te le maua le tele o faamanuiaga, ma afaina ai o latou soifua ona o le faamuamuaina o le Atua. Ui lava i lea, na filifili lava nei talavou i o latou loto, ina ia faamuamua le Atua tusa lava poo le a le taunuuga. Sa le faamalosia i latou ina ia mulimulitaia, mea taumafa na saunia. Sa latou faamaoni i a latou mea taumafa, ma o le ala lea na foai ai e le Atua iai latou le poto, ma avea ai i latou o nisi o talavou atamamai i le aoga i Papelonia.

Mulimuli ane, na avea Tanielu ma taitai o le au suesue a Papelonia faapea foi ana uo. Na mafua ona tupu na mea uma, ona sa latou faamuamua le Atua ma le le fefefe i tulafono a le tupu. Sa latou filifili foi, ina ia susunuina i latou nai lo le fulitua i le Atua. I le Tanielu 3:17, o loo faamauina la latou tautinoga e faapea:

“Afai o lea, e mafai e lo matou Atua, matou te auauna iai, ona laveai mai ia te i matou ai le ogaumu e mu ai le afi, na te laveaiina mai lava i matou ai lau pule le tupu.”
E ui lava foi ina ua matua Tanielu, ae na sili ia te ia le lafoina i le lua o leona nai loo le taofia ona tatalo i le Atua i taeao uma. Na fesoasoani le Atua ia te ia ma laveaiina ai lona ola ma avea ai ma Palemia o Papelonia.
Na faamuamua e Tanielu le Atua. O se mea e ao foi ona tatou faia. O lu’i mo i tatou ao aga’i mai tiakono mo le aoina o taulaga, ia tatou faamuamua le Atua.
Lo matou Tama e o i le lagi, matou te vivii ia te oe i le taeao nei faatasi ma a matou sefulua’i ma taulaga. Fesoasoani mai, ina ia matou faamuamua oe i o matou olaga. Ona o Iesu, Amene.

“Ona fetalai atu ai lea o Iesu ia te ia, E te alofa atu i le Alii lou Atua ma lou loto atoa, ma lou agaga atoa, ma lou manatu atoa. O le poloaiga muamua lena ma le sili. E faapena foi lona lua, E te alofa atu i le lua te tuaoi, ia pei o oe lava ia te oe. O na poloaiga e lua ua autu ai le tulafono uma ma le au perofeta.”
MATAIO 22:37-40

Fepuari 27, 2021 INA UA FAAMUAMUA E ESETA LE ATUA 
E mafai ona avea le faamuamuaina o le Atua, ma mea faigata. Ae o le a se lesona mai ia Eseta e aoga mo i tatou, ina ia faamuamua le Atua i o tatou olaga?
Ina ua ioe Eseta e faatasi atu i le filifiliga o se masiofo o le malo Peresia, e le taumateina le tele o ni lagona ma ni manatu eseese sa i lona mafaufau. O ona tagata o loo faaaunuua, ma e laititi foi se avanoa e ono faasaoina ai. E foliga mai foi ua tuulafoai e le Atua i latou, i pulega a le malo o Peresia, peitai; sa manaomia pea lona usitai. Ui lava i lea, sa matua lalelei tele Eseta, ma o se avanoa lea na filfilia ai o ia mai le tele o tamaitai o lea malo.
Sa matua sili le lalelei Eseta i mea uma. Ma e oo lava foi i le tupu o Asueru, na ia maitauina lea tulaga. O le mea lea na filifilia ai Eseta, e fai ma Masiofo a le tupu. Sa faafiafiaina Eseta i lona maota, ona o faamanuiaga sa ia lei mafaufauina, i le tele o tausaga ua mavae.
E iai taimi e faigata ai ona faamuamua le Atua, pe a fesagai ma faafitauli. Peitai, e mafai foi ona avea le tamaoaiga ma le malosi, e taitai eseina ai tagata mai le Atua. E faapefea ona e faamuamuaina le Atua, pe afai o loo ia te oe le tamaoaiga? E manaomia le mulimuli i faataitaiga a Eseta, ma taumafai e tu atu mo i latou o loo manaomia lau fesoasoani.

Na faaseseina le tupu o Asueru e lana faufautua, lea na mafua ai ona ia sainia le tulafono, e faasala ai i le oti tagata o Sa Iuta. Ae na tofia Eseta e talosagaina le tupu, mo se laveaiga ma ia faapea ane ai i le Eseta 4:16:
“Alu ia oe, ia e faapotopoto i Sa Iuta uma e o i ai i Susana, ma ia anapopogi outou ona o a’u, aua foi ne’i outou aai, aua foi le inu i aso e tolu i le po ma le ao; o a’u foi, ma lo’u galu teine matou te anapopogi faapena; e faapena foi ona ou alu atu ai i le tupu o le mea e le tusa ma le tulafono; afai ou te oti ai, oti ai pea ia.”
Sa lei faapopoleina Eseta, ae na ia maua le lototele ona o lona lalelei. Ina ua maea ona faatonuina Sa Iuta ina ia tatalo ma anapopogi, sa ia ulufale loa i le maota o le tupu e ui lava ina sa le saogalemu mo ia. Sa faamuamua e Eseta le Atua ao iai ma ona tagata i taimi faigata, ma ia faapea ane ai i ni upu faagalogata: “Afai ou te oti ai, oti ai pea ia.” 
Sa faamuamua e Eseta le Atua. Ma e tatau foi ona tatou faia lea faataitaiga lelei. Ao aoina taulaga, o le lu’i mo i tatou uma, e ao ina tatou faamuamua le Atua i o tatou olaga.
Le Atua e, matou te ifo ma tapuai atu ia te oe i lenei taeao faatasi ma a matou sefulua’i ma taulaga, o se vaega o le matou tali atu i lou alofa. Fesoasoani mai, ina ia matou faamuamua oe i o matou olaga. Ona o Iesu, Amene.

Mati 6, 2021 INA UA FAAMUAMUA E PETERU LE ATUA 
E le faigofie le faamuamuaina o le Atua. O le a se feau mai ia Peteru,  ina ia faamuamua le Atua i o tatou olaga?
O Peteru o se tasi o soo aupito i matua na valaauina e Iesu, ma sa faamoemoeina tele o ia. I le po matagi na savali ai Iesu i luga o le vai, o Peteru lava le soo na muamua talanoa ia Iesu ona o lona fia faatasi ma ia. O le mea lea na iu ai lava ina ia alu ese ai ma le vaa, ma taumafai e savali atu ia Iesu. E foliga mai o le faamuamua o le Atua, o se mea sa faigofie mo Peteru seia oo lava ina tau fano ai. 
Mulimuli ane, na lagona e Peteru le faanoanoa, ona ua faalumaina. Aua na molimauina uma e le ausoo le mea na tupu. O le faamuamuaina o le Atua, e le faigofie aemaise lava i taimi tatou te le ausia ai ni a tatou taumafaiga. Ae na mafaia lava e Peteru, aua na ia alaga mo se laveai ma faaolaina ai e Iesu. 
O le tala lenei o loo toe faamatalaina ina ua pueina Iesu, ina ia faasatauroina. Na folafola ai e Peteru lona iai pea faatasi ma Iesu, tusa lava poo le a le mea e tupu. Ae na lapataia e Iesu Peteru, i le faalataina o ia i le po lava lea. Sa lei fefe Peteru, ae na sauni lava e oti mo Iesu. Na matua manino lea ina ua ia seiina le pelu, ma tipieseina ai le taliga o le fitafita i Ketesemase. E ui i le toatele o e na siomia i latou, ae sa taumafai lava Peteru ia faaoo le le oti.
Faafetai ona o Peteru ua na o se faifaiva, ae le o se fitafita. O le mea lea na lavea ai na o le taliga. O le toe faapipiiina e Iesu o le taliga o le na aafia, na maofa ai Peteru. Na fetalai Iesu i le na faamaloloina, “E te le manaomia se puipuiga.”O le a le uiga o lea mea? Ua sauni Peteru e tau, ao lea ua vavao e Iesu. Sa mulimuli mamao mai Peteru ia Iesu, ma ia faafitia faatolu ai o ia faapei lava ona valoia e Iesu. O le taimi lea, o Ioane lea ua sili ona latalata ia Iesu mai lava i le taimi o le faamasinoga, seia oo atu ina faasatauroina. Ua toe toilalo foi Peteru. Ae na faapefea la ona avea o ia ma taitai mulimuli ane? 
E faigata tele ona faamuamua le Atua i taimi o le faalumaina, le malamalama ma le toilalo. E na o le mana o le Atua e mafai ai ona tatou talia lana faamagaloga, ma toe afua ai se taeao fou. Mulimuli ane, na avea Peteru ma taitai iloga, ona sa toe ave iai le faatuatuaga o Iesu. Atonu sa e le faamaoni i au sefulua’i ma taulaga i tausaga ua mavae. Manatu foi sa e toilalo i ia vaega. O le faamuamua o le Atua, e tatou te manaomia ai le faamagaloga a le Atua i le aso nei. O lona uiga, o le toe amata lelei lea ma talitonu i le Atua, i lou tamaoaiga ma au faiga taulaga. 
Sa faamuamua e Peteru le Atua. E manaomia foi lo tatou olaina o lea faataitaiga taua. Ao agai mai tiakono mo le aoina o taulaga, o le lu’i mo i tatou, ia faamuamua le Atua i o tatou olaga.
Lo matou Tama e o i le lagi, matou te vivii atu ia te oe i le taeao nei faatasi ma a matou sefulua’i ma taulaga. Matou te tatalo, ina ia matou faamuamua oe i o matou olaga. I le suafa o Iesu, Amene.

Mati 13, 2021 INA UA FAAMUAMUA E PAULO LE ATUA 
E le faigofie le faamuamuaina o le Atua. O le a se lesona mai ia Paulo e fesoasoani iai tatou, ina ia faamuamua le Atua i o tatou olaga?
Sa tele lava ina faamuamua e Paulo le Atua, seia oo ina ia faasauaina le au kesisiano. Na leiloa e Paulo le mea o le a oo ia te ia, seia oo ina taia i le ala i Tamaseko i le malamalama o Keriso ma faatauasoina. O ina na amata ai ona sao lana vaai. Mo Paulo, o le faamuamuaina o le Atua, o le faamaualalo lea, faafou lona tagata tuai ma toe foi i le Tusi Paia.
O le mavae o tausaga e tolu talu mai le liuaga o Paulo, na mausali ai lona faafouga ma ia mautinoa ai, e le o tuulafoaina e le Atua le lalolagi. O Iesu o ia o le faaola, ma ua ia finagalo ina ia aapa atu i tagata uma. Sa faamuamua pea lava e Paulo le Atua, ao ia malaga ma folafola Iesu i lea aai ma lea aai. E lei toe iai se mea na faalavelave i le faamuamuaina e Paulo o le Atua, e oo lava foi iai latou na taumafai e faaoo le oti ia te ia. 
E iai le taimi na sauaina ai Paulo ma Sila, ao iai i le falepuipui ma saeia ai o la ofu. Sa masaa le toto ona o sauaga, ae la te lei faavaivai ai pe faameo. Ae na la faia ai se faatino uiga ese.
La te lei maimauina se taimi e faitio ai, ae na ona la vivii ma tapuai atu ai ia Iesu. Afai o loo e mafatia i le taimi nei ona ua foliga mai ua faaletonu mea uma, e leai se isi taimi sili ona ona lelei e tapuai ma vivii ai i le Atua, nai lo le aso nei. 
Na lulu se mafuie tele ma matalatala ai faitotoa o le falepuipui. Ona aapa lea o le leoleo falepuipui i le pelu, o le a fasioti ia te ia lava. Sa manatua e Paulo ma Sila le sauaina o i laua e le leoleo falepuipui, ma e atonu pau le mea na la faatali ai, o le taimi e oti ai le leoleo.
Ae sa le faapena Paulo ma Sila, o i laua o ni tagata sa la faamuamuaina le Atua. O lea, sa la filifili ai e faamagalo le leoleo falepuipui, ma valaau atu ia te ia e taofi. Na talia e le leoleo falepuipui ma lona aiga Iesu e avea ma faaola, ma latou tapuai faatasi ai i le Tupu o Tupu i lena lava po.
Sa faamuamua e Paulo ma Sila le Atua. O se faataitaiga lelei foi lea mo i tatou uma. Ao aoina taulaga, o le lu’i mo i tatou, e ao ina tatou faamuamua le Atua.
Le Atua e, matou te faamanuina oe i lenei taeao faatasi ma a matou taulaga ma sefulua’i. Fesoasoani mai, ina ia matou faamuamuaina oe i o matou olaga. Ona o Iesu, Amene. 

Mati 20, 2021 INA UA FAAMUAMUA E IOANE LE ATUA 
E mafai ona avea ma avega mamafa le faamuamuaina o le Atua. O le a se aoaoga ma ia Ioane mo i tatou, ina ia mafai ona faamuamua le Atua i o tatou olaga?  
O Ioane o le soo aupito i talavou lea o Iesu, ma e alofa faamaoni i le faaola. Ina ua taape le ausoo i le mavae o le pueina o Iesu, e na o Ioane lava sa latalata ia Iesu i le taimi atoa. O le ala lea na tofia ai e Iesu, e na te tausia Maria lona tina. 
O Ioane o se soo maitaita ao talavou o ia. E leai sona naunau i tagata latou te le talia Iesu. E iai le taimi na ia aioi ai ia Iesu, ina ia auina mai le afi mai le lagi, e faaumatia tagata o Samaria na tetee ia Iesu. O le faamuamuaina o le Atua, e le na o sina taimi ae mo le olaga atoa tatou te alolofa atu ai faapei o Iesu. 
Sa tutumau pea Ioane ina ua toe afio Iesu i le lagi. Sa ia faamaoni lava i le Atua seia oo ina maliu. Mulimuli ane, na avea ma faifeau i le ekalesia i Efeso, ma na ia tusia foi nisi o tusi o le Feagaiga fou e pei o le Evagelia a Ioane ma le tusi o Faaaliga. O ana tusi i ekalesia o loo ia talanoa ai e uiga i lona liuaga. I le 1 Ioane 4:7, o loo ia faapea ai:
“Le au pele, ia tatou fealofani; aua mai le Atua le alofa; o i latou uma foi o e alolofa ua fanau i latou mai le Atua, ua iloa foi e i latou le Atua.”
E iai taimi tatou te lagona ai le le fiafia, ona ua tatou le mafaia ona faafoefoe lo tatou ita, ma o tatou manaoga. Ae na faaogaina e Ioane lona olaga atoa, e suia ai o ia lava e ala i le faamuamua o le Atua i aso uma. O se lesona lelei foi lea e ao ona tatou mulimulitaia. Ao agai mai tiakono mo le aoina o taulaga, o le lu’i mo i tatou, ia faamuamua le Atua i le aso nei.
Le Atua e, matou te vivii atu ia te oe i le taeao nei, faatasi ma a matou sefulua’i ma taulaga. Fesoasoani mai, ina ia matou faamuamua oe i o matou olaga. Ona o Iesu, Amene.

Mati 27, 2021 INA UA FAAMUAMUA E NOA LE ATUA
O le faamuamua o le Atua e iai ona lu’itau. O le a se mea taua mai ia Noa e faamalosia ai i tatou ina ia faamuamua le Atua i o tatou olaga?
Afai e te silafiaina e iai ni tagata i lou nuu o loo taumamao ma le Atua, ona e iloa lea o le lagona sa ia Noa. Aua e le na o le Atua na latou faagaloina, ae o tagata foi sa o latou mafuta. Na matautia le leaga o le faafitauli, ma ana faaauau pea ona tuu avanoa le Atua, semanu e fano tagata uma.  
O le uluai taimi lea, na aapa mai ai le Atua e laveai le lalolagi.
Na valaauina Noa ina ia faamuamua le Atua, ma faaalu lona taimi i le fauina o le vaa. Na ia valaau i tagata uma, ina ia salamo ma suia o latou olaga. Sa ulagia o ia e tagata, ae na te lei faavaivai ai. Sa faamuamua e Noa le Atua i aso uma, ma mulimuli i faatonuga a le Atua. 
E masani lava ona faaosoosoina i tatou, ina ia faamuamua a tatou polokalame ma mea e fai. Masalo, o oe o se tagata ofisa e pulea nisi tagata faigaluega. Atonu foi o e taumafai e faauma nisi o fuafuaga. Ae faapei lava i tatou o Noa, o taimi uma lava tatou te fetaiai ai ma lu’itau. Ae o le faamuamua o le Atua, ua uma lava ona folafola e le Atua e faaopoopoina ai isi mea uma, ma e faamaoni lava le Atua i ana folafolaga.
Na oo mai le lolo, ma nao Noa ma lona aiga i le vaa mai le faafanoga. Ma ua faaolaina foi le fanau a tagata. 
Faapei lava o aso o Noa, e faapena foi aso nei. Atonu o loo ulagia oe e tagata, ona ua valaauina oe e le Atua ina ia lapataia nisi. Ae ua lata mai le aso e toe foi mai ai Iesu, e faaola i tatou. O e ua filifili e faamuamua le Atua, o le a latou molimauina lea aso iai latou o le a faaolaina.
Sa faamuamua e Noa le Atua. Ma o se lesona foi lea mo i tatou uma. Ao agai mai tiakono mo le aoina o taulaga, o le lu’i mo i tatou uma, ia faamuamua le Atua i le aso nei.
Ieova e, matou te faafetaia oe i lenei taeao, faatasi ma a matou taulaga ma sefulua’i. Galue maia lou Agaga Paia, ina ia matou faamuamua oe i o matou olaga. Ona o Iesu, amene.

Aperila 3, 2021 INA UA LE FAAMUAMUA E IUTA LE ATUA 
E le faigofie le faamuamuaina o le Atua. O le a se lesona mai ia Iuta le na le faamuamuaina le Atua?
E talitonu le ausoo, o Iuta o se soo lelei ona e atamai. E ioe foi Iuta, o Iesu o le Mesia na valoia. Ae na manao Iuta e fia mulimuli ia Iesu, ina ia mau tulaga ai i le malo o le Atua.
O loo faailoa mai e Elena Uaita; “Na silafia lelei lava e Iesu le loto o Iuta sa tumu i le agasala, ma seiloga o le alofa tunoa o le Atua, e mafai ona faamamaina ai. Na tuuina e Iesu Iuta i se nofoaga, e mafai ai ona ia iloa lona alofa le faatuaoia. Ae ana tatala e Iuta lona loto ia Iesu, semanu e mafaia lava e le alofa tunoa o Keriso, ona faasaoloto o ia mai le manatu faapito, ma agavaa ai mo le malo o le Atua.” (Faanaunauga o Tupulaga, itulau 294)
O le toatele o i tatou o lo o iai taleni ma agavaa, e tapena ai mo le avea ma taitai i a tatou ekalesia. Ae pei lava i tatou o Iuta, e mafai ona tatou talitonu ia Iesu ae i le taimi lava foi e tasi, o lo o faapologaina i tatou i le manatu faapito. O Iuta sa nafa ma mea tau tupe, ma sa tatau ona ia lagonaina le taua o le ola faitaulaga. O le faamuamua o le Atua i a tatou sefulua’i, e mafai ai ona suia e Iesu o tatou loto.
E faaosoosoina i tatou faapei o Iuta i nisi taimi e mulimuli atu ia Iesu, i le faamoemoe ina ia tatou mau tulaga ai i le ola e faavavau. Peitai, e le lagolagoina e le Tusi Paia lo tatou tausili i le lagi, ona o le naunau ile oa ma le tamaoaiga. Ina ua talosaga Iuta ia Iesu i le fia avea ma soo, na manino lava le tali a le alii Faaola:
“Ona fetalai atu ai lea o Iesu ia te ia, e fai lua o alope, e fai foi mea e momoe ai manu felelei; a o le Atalii o le tagata, e leai se mea e moe ai o ia.” (Mataio 8:19-20)
Na manumalo le manatu faapito i le loto o Iuta, ina ua ia teena Iesu ma iu ai ina pule i lona ola. Ua le toe aoga nei tupe, ae ua avea ma malaia ma faamanatuga o le toilalo o Iuta. O loo valaau le Atua iai tatou, ina ia tatou faamuamua o ia, i mea uma tatou te faia. O tupe, o se faamanuia mai le Atua, ae manaomia lo tatou faataga o Iesu, na te faatoilaloina le manatu faapito i o tatou loto.
Na lei faamuamuaina e Iuta le Atua. Ma sa matua faanoanoa le iuga na oo ia te ia aemaise ona tuaoi. E na o le alofa o le Atua, e mafai ai ona tatou faamuamua o ia. Ma o le mea na tupu ia Iuta, ua o se lapataiga lea mo i tatou. Ao agai mai tiakono mo le aoina o taulaga ma sefulua’i, o le lu’i mo i tatou, ia faamuamua le Atua. 
Le Atua e, matou te ifo atu ia te oe i le taeao nei. Faatasi ma a matou taulaga ma sefulua’i. Fesoasoani mai, ina ia matou faamuamua oe i o matou olaga. I le suafa o Iesu, Amene…

Aperila 10, 2021 INA UA LE FAAMUAMUA E ATAMU MA EVA LE ATUA
 E ono faigata le faamuamuaina o le Atua. O le a se aoaoga mai ia Atamu ma Eva, lea na la le faamuamuaina le Atua?
Na maua e Atamu ma Eva mea ua lava i le amataga. Sa iai foi le alofa ia tei laua, ma sa matagofie lo la aiga. Na faatumulia i laua i le fiafia ma le faamalieina, mai le oso ae o le la seia oo ina goto. Sa ia tei laua le filemu o le Atua, lea e faasilisilia i mea uma.
Sa malamalama lelei lava Atamu ma Eva, i le faatulagana o le tatou lalolagi. E pule aoao le Atua i mea uma lava. O le tagata o le tane ma le fafine, ua tuuina iai e le Atua le vaaiga o mea o le foafoaga. O le mea taua, ia amanaia ma mulimulitaia le polokalame a le Atua i o la olaga atoa. 
A o le tasi aso na filifili ai Atamu ma Eva, e o ese mai mai le polokalame a le Atua. Na atagia lea i lo la aia o le fua o le laau, e iloa ai le lelei ma le leaga. Sa iai lo la faamoemoe, o le a avea ai i laua faapei o ni atua. O le la le usitaia o le faatonuga a le Atua, na oia ai le atoaga o mea na faia e le Atua ma oo mai ai le oti. O loo faaogaina e le Tusi Paia le agasala, e faamatala ai le afaina o le filemu o le Atua po o le atoatoa o le foafoaga.  
Pe a oo ina faaogaina tumau e se tasi se mea, ma faapea ifo, “Ou te le mafai ona ou ola e aunoa ma le mea lenei”, ona avea loa lea o lena faatinoga, ma mea ua afaina ai le atoatoa o se mea. E masani lava ona fanau mai ai le manatu faapito, manao tele ma le oti. O le toatele o i latou o e faaogaina fualaau faasaina, e masani lava ona oo i le tulaga lea. Pe a oo ina tatou taumafai e siitia se isi tagata ina ia faapei o le Atua, ua tatou faaleagaina le filemu ma le atoatoa o mea na faia e le Atua. Ma e iu ai lava i le ita ma le atu o le loto seia oo lava i le oti. 
O le feau mai ia Atamu ma Eva, o le Atua o le Atua lava, i le ma e le faatusalia iai le tagata. O le aoaoga moni lena e uiga i lo tatou lalolagi. Pe a o tatou faitau i le Tusi Paia, “O lo o fetalai mai ai le Atua, o loo faaosoosoina i tatou faapei o Atamu ma Eva, e ala i lo tatou taumafai e sailia le mea moni i o tatou lava mafaufauga”. Peitai, o le agasala lava lea, ma e iu atu i le oti. 
E finagalo le Atua ina ia lafoina a tatou sefulua’i ma taulaga. Aua o le Atua, o le Atua lava ia ma e le pei o i tatou. Peitai, o lo o faaosoosoina foi i tatou faapei o Atamu ma Eva, i lo tatou fia atua. E ala lea i le faia o tatou lava loto. Ua tuuina mai le loto faitalia iai tatou, ae le mafai ai ona taofia faasalaga e mulimuli mai. Na tuua e Atamu ma Eva le faatoaga i le aso na la agasala ai, ae na la faamoemoe i le faaolataga na folafola e le Atua.  
O le aso nei, o lo o iai le mautinoaga o lo tatou faaolataga ia Iesu. Peitai, e faaosoosoina foi i tatou faapei o Atamu ma Eva, ina ia aua nei faamuamuaina le Atua aemaise lava i taimi faigata. Sa lei faamuamuaina e Atamu ma Eva le Atua. Ma sa matuia le faasalaga na oo iai laua aemaise o la tuaoi. Ae o le alofa o le Atua, e mafai ai ona tatou faamuamua o ia ma lona malo. O se lapataiga foi mo i tatou i le aso nei, le tala ia Etamu ma Eva. Ao agai mai tiakono mo sefulua’i ma taulaga, o le lu’i mo i tatou, ia faamuamua le Atua.  
Ieova e, silasila alofa maia i la matou tapuai osi i le taeao nei. Faatasi ma a matou taulaga ma sefulua’i. Fesoasoani mai, ina ia matou faamuamua oe i o matou olaga. Ona o Iesu, Amene… 

Aperila 17, 2021 INA UA LE FAAMUAMUA E KAINO LE ATUA 
O le faamuamua o le Atua, e ona iai ona fita. O le a se lesona tatou te aoaoina mai ia Kaino le na ia le faamuamuaina le Atua?
Na fanau Kaino i le maea ai o le tuliesea o Atamu ma Eva, mai le faatoaga i Etena. Sa latou lagonaina faatasi le faigata. Na galue malosi Atamu aua le tausiga o i latou, ma e le taumate sa fesoasoani iai lana fanau ina ua matutua.
Sa leoleo manu Apelu ae fai faatoaga Kaino. Sa la aoaoina mai o la matua tala e uiga i le Atua ma le faatoaga, aemaise ai le uluai manu na fasia mo a latou agasala; ma fai ai o latou lavalava. Ma o ina, na tupu ai le naunau ia Kaino ma Apelu, e tapuai i le Atua.   
O loo faailoa mai e le Tusi Paia le la faiga taulaga, o mea silisili ona lelei mai galuega a o la lima. Na ave e Apelu le manu peti mai lana lafu ao Kaino sa ia faitaulaga i uluai fua o lana faatoaga. Mulimuli ane, na talia e le Atua le taulaga a Apelu, ae teena le taulaga a Kaino. Sa fua le loto o Kaino, ma lagona ai lona le fiafia i lona uso. 
O le teena, o se mea e le mafai ona talia gofie e le tagata soifua. E faigata tele ona tatou taliaina lea mea o le teena, ma e masani lava ona tatou taumafai i lo tatou malosi, ina ia au nei tupu lea vaega. Tatou te aooga mo le tele o tausaga, ina ia aua nei teena i tatou, pe a talosaga mo se galuega. E tatou te faaaluina foi tupe mo a tatou teuga, ina ia aua nei teena i tatou, e a tatou uo. Tatou te galulue malolosi foi i aso uma, ina ia aua nei teena a tatou pepa talatupe e masini talatupe i faleoloa.  
Tusa lava po o a ni a tatou taumafaiga, e iai lava le taimi e teena ai i tatou. Ma ua manino lava le teena e Kaino o le faataitaiga a le Atua, i le ituaiga taulaga e fia silasila iai o ia. Aua sa tatau ona faamaualalo lona loto, ma fesootai ma Apelu, mo se manu e fai ai lana taulaga. Peitai, sa manatu Kaino, o le mea sili foi ma le lelei lea sa ia faia.  
E iai taimi tatou te filifili ai e fai a tatou lava tulafono, pe a oo mai i mea tau faiga taulaga. Ae e le sao lena manatu. Aua o le Atua, o le Atua lava ia e le faatusalia iai le tagata. Ua manino lava le alafua ua faataoto mai mo taulaga ma sefulua’i, ma e ao ona tatou mulimuli ai.
Ina ua teena le taulaga a Kaino, sa tatau lava ona ia talanoa i le Atua, poo ona matua aemaise lona uso. Ae sa teena foi e Kaino ia auala taua, ona o lona manatu ua le fetaui le faaiuga. E oo lava foi i le Atua, na teena e Kaino e ui lava i lona naunau e fia fesoasoani. Na pulea e le agasala, o le ita ma le saua le loto o Kaino, ma iu ai ina ia fasiotia lona uso. Ma e mafai ona faamauina Kaino, o le uluai fasioti tagata i le tala faasolopito o le lalolagi.  
Na le faamuamuaina e Kaino le Atua, ma na ogaoga le faasalaga na oo ia te ia aemaise ona tuaoi. O le alofa o le Atua, e mafai ai ona tatou faamuamuaina o ia.  A o le tala ia Kaino, o se lesona lea mo i tatou uma. E le tatau ona tatou ola faapei o Kaino. A o agai mai tiakono e aoina taulaga, o le lu’i mo i tatou, ia tatou faamuamua le Atua.
Lo matou Tama e o i le lagi, matou te vivii atu ia te oe i le taeao nei, faatasi ma a matou taulaga ma sefulua’i. Matou te tatalo ia e fesoasoani mai, ina ia matou faamuamua oe i o matou olaga. I le suafa o Iesu, Amene…

Aperila 24, 2021 INA UA LE FAAMUAMUA E SAMASONI LE ATUA 
O le faamuamua o le Atua e le faigofie. O le a se aoaoga mai ia Samasoni le na le faamuamuaina le Atua? 
Na fanau mai Samasoni o se Naseri. O lona uiga, o se tagata e ola i se olaga faapitoa. E le tatau ona inu uaina, e le mafai ona pai atu i se tino maliu faatasi ai ma le le faatagaina ona otiina lona lauao. 
O Samasoni o se tagata malosi talu lona talavou. Na ia mafuta atu i se tamaitai Filisitia, ina ua matua. Ma o lo o faamatalaina le la feiloaiga faapenei: 
“Ona oo ifo lea o Samasoni, ma lona tama, ma lona tina i Timenata; ua oo atu i tovine o Timenata, faauta, ua tu mai ia te ia le leona taanoa o tagi mai. Ona osofia lea o ia e le Agaga o Ieova, ua na saeia le leona, e pei ona saeia se tamai oti, ae leai lava se mea i lona lima; ua ia le tau atu i lona tama ma lona tina le mea ua na faia. Ona alu ifo lea, ma na tautala ma le fafine; ua lelei lava o ia i le manatu o Samasoni. Ua foi atu o ia ina ua mavae nisi aso ina ia aumaia o ia; ona afe lea o ia e matamata i le tino o le leona; faauta, o le vao lagomeli atoa ma le meli i le tino o le leona. Ua ia to mai ai i ona lima, ua ai fano, ua oo atu i lona tama ma lona tina, ona avatu lea e ia ia tei laua, ua la aai ai; ae le tau atu e ia ia tei laua, na ia to mai le meli ai le tino o le leona.” (Faamasino 14:5-9)
Faamata o e maitauina mai? O Samasoni e fiafia e nofo i e va o le sao ma le sese. Ae sa manino lava le faatonuga a le Atua: ina ia taumamao mai tino oti ma fua o le vine. O loo manino mai i fuaitau, o loo i luga le le usitaia e Samasoni o le faatonuga a le Atua. Ma na mulimuli ane, sa faigofie ia te ia ona ioe e oti lona lauao ona ua uma ona ia filifili ina ia fouvale.  
E leai se tasi e ala mai i le taeao ma faapea mai, ua ia le manaomia le Atua. E masani lava ona tatou faia ni filifiliga sese, pe a tatou le faamuamuaina le Atua. E iai taimi e faaseseina ai i tatou i lagona o loo tatou faia le mea sao, aemaise lava i le taimi o lo tatou malosi. O loo valaau le Atua mo i tatou, ina ia tatou faamuamua o ia i le aso nei, ia aua nei o tatou pei o Samasoni. 
A tatalo Samasoni i le Atua i le taeao, e tali le Atua i le taimi lava lea. O loo faailoa mai e le Tusi Paia, le taliina uma e le Atua o tatalo a Samasoni. Aua e alofa le Atua ia Samasoni, faapei ona ia alofa mai iai tatou. Tusa lava pe sa e le faamaoni i au taulaga ma sefulua’i i le tami ua tea, e mafai lava ona e toe amata i le aso nei. 
Sa lei faamuamuaina e Samasoni le Atua. Ma sa tele le aafiaga mo ia aemaise ona tuaoi. O le alofa o le Atua, e mafai ai ona tatou faamuamua o ia. Ae o le tala ia Samasoni, o se lapataiga lea mo i tatou uma. Ao agai mai tiakono mo taulaga, o le lu’i mo i tatou, ia tatou faamuamua le Atua.
Le Atua e, matou te faamanuina oe i lenei taeao, faatasi ma a matou taulaga ma sefulua’i. Fesoasoani mai, ina ia matou faamuamua oe i o matou olaga. I le suafa o Iesu, Amen

“Ia e faatuatua ia Ieova ma lou loto atoa; a e aua le faalagolago i lou lava atamai. Ia e manatua o ia i ou ala uma, ona faatonuina ai lea e ia lava ou ala.”
FAATAOTO 3:5-6

Me 1, 2021 INA UA LE FAAMUAMUA E ATALII O ELI LE ATUA 
E iai lu’itau i le faamuamuaina o le Atua. O le a se lesona tatou te maua mai i atalii o Eli, lea na latou le faamuamuaina le Atua?
O Eli o se ositaulaga sili, ma sa ia faamaoni i lona tofiga faaositaulaga. A o taitaia e Faamasino le nuu o le Atua, e toatele tagata na malaga mai mai itu eseese o le lalolagi, e tapuai i le Atua. Na matua sauni Eli i taimi uma e puipui le atolaau, ma taitai tagata i tapuaiga i le Atua. 
E faitau afe i latou na o ane i le atolaau i tausaga uma, ma na sauni lava Eli e fesoasoani iai latou. O se tasi aso na la fai tatalo ai ma se tasi o tina, na moomoo ina ia maua sana tama, ma talia a la talosaga. Mulimuli ane, na filifili Hana le tina lea, ina faamuamua le Atua ma toe tuuina atu Samuelu e auauna ia Ieova.
Na aoaoina e Eli Samuelu i mea uma e uiga i le Atua, aemaise le galuega faaositaulaga. O se tasi o aso na fetalai ai le Atua ia Eli, e alai a Samuelu. Atonu o loo e manatua le valaau faatolu o le Atua ia Samuelu i le po. Ma e tele lava ina galo iai tatou le uiga o le feau, na finagalo le Atua ina ia faailoa.
Sa tele le taimi o Eli na faaalu i tagata o le nuu o le Atua, ae sa itiiti i lana fanau. Sa faailoa e le Atua ia Eli le taua o le aoaoina o lana fanau, ina ia faamuamua le Atua. Peitai, sa lei faia lea e Eli, ma sa matua faanoanoa lava le iuga na oo iai.
Na avea atalii o Eli o ni ositaulaga sa le faamuamuaina le Atua. Sa le faaaloalo i taulaga na lafoina mai e tagata o le nuu o le Atua. Ma o loo faailoa mai i le 1 Samuelu 2:17:
“O lea sa matua tele ai le agasala a nei taulelea i luma o Ieova, aua na inoino ai tagata i taulaga ia Ieova.” 
O se faataitaiga leaga tele lea mo tagata o le Atua. O le le faaaloalo ma le amanaia o taulaga. O se vaaiga faanoanoa tele, ma sa le mama lea i le Atua. O le iuga, na fasiotia uma atalii o Eli e Filisitia. Ae o le aso lava foi lea, na oti ai ma Eli ina ua ia maua le tala ua avea le atolaau a le Atua.  
E tele taimi tatou te le amanaia ma faaaloalonia a tatou taulaga ma sefulua’I, e ala i le le faia. Pe fai foi nao sina vaega. Peitai, o le ata lafoia lea, o lo tatou sootaga ma le faaaloalo i lo tatou Atua foafoa.
Sa le faamuamuaina e atalii o Eli le Atua. Ma sa matuia le iuga na oo iai. O le alofa o le Atua, e mafai ai ona tatou faamuamua o ia, ae o se lapataiga mo i tatou le tala ia Eli ma ona atalii. Ao agai mai tiakono mo le aoina o taulaga, o le lu’i mo i tatou, ia tatou faamuamua le Atua. 
Ieova e, le Atua. Matou te ifo ma tapuai atu ia te oe i le taeao nei, faatasi ma a matou taulaga ma sefulua’i. Fesoasoani mai, ina ia matou faamuamua oe i o matou olaga. I le suafa o Iesu, Amene…

Me 8, 2021 INA UA LE FAAMUAMUA E SAULO LE ATUA 
E le faigofie le faamuamuaina o le Atua. O le a se aoaoga mai ia Saulo, le na le faamuamua le Atua? 
O Saulo o se tagata maualuga toe malualii. O le ala lea na filifilia ai o ia e avea ma uluai tupu o Isaraelu. Na avea Saulo ma tupu o Isaraelu ina ua 30 ona tausaga, ma na ia auauna ai mo le 42 tausaga.
E tele mea na faia e Saulo i le taimi o lana nofoaiga. Peitai, na ia filifili ina ia le faamuamuaina le Atua, ma ana faatonuga. Na foliga mai sa tele lona silafia, ma faaogaina ai isi auala e faia ai le finagalo o le Atua.
E iai taimi e faaosoosoina ai i tatou, ina ia avea manaoga o tatou loto o ni mafaufauga. O nisi e iai lava a latou mafuaaga, pe a oo mai i sefulua’i ma taulaga.  Sa le faigofie ia Saulo ona faamuamua le Atua, ma e faapena foi iai tatou.
Sa faaauau pea ona faia e Saulo mea i lana auala, seia oo ina teena e le Atua o se tupu. Sa aluese le Agaga o le Atua ma Saulo, ma oo ai ina faaogaina e le tiapolo. Ua tuuina mai e le Atua iai tatou le loto faitalia, e teena o ia ma ana faamanuiaga. Sa matua leaga lava Saulo, ma iu ai ina ia taumafai e fasioti lana auauna faamaoni o Tavita.
O Tavita o se fitafita ma o se tagata musika iloga foi, mai lava i le uluai taimi na feiloai ai ma le tupu o Saulo. Na avea foi Ionatana le atalii o Saulo, ma uo mamae a Tavita. Ui i lea, sa matua naunau Saulo ina ia fasiotia Tavita, e ui lava i le leai o se mafuaaga talafeagai. O le mea moni, o le fua o le loto o Saulo ia Tavia o le mafuaaga lea.
Mulimuli ane, sa toe taumafai Saulo ina ia toe faalogo i le siufofoga o Ieova. Peitai, sa le sao foi le auala na ia faaogaina, e toe foi ai i le Atua. Aua sa ia faaogaina taulaitu, o se auala e le finagalo iai le Atua. O le taimi lava tatou te le faamuamua ai le Atua i mea iti, ona mautinoa lea, o le a mamao ese ma faigata ai o toe foi i le Atua. 
Atonu e te lei faamuamuaina le Atua e ala i au taulaga ma sefulua’i, poo se isi foi vaega o lou olaga. Ae e alofa le Atua ma ua ia faamagalo ia te oe. E mafai lava ona e faamuamua le Atua i lou olaga i le aso nei. 
Sa le faamuamuaina e Saulo le Atua. Ma na le manuia foi lona taunuuga. O le alofa o le Atua, e mafai ai ona tatou faamuamua o ia. O le tala ia Saulo, o se lapataiga mo i tatou. Ao agai mai tiakono mo le aoina o taulaga, o le lu’i mo i tatou, ia tatou faamuamua le Atua.
Le Atua e, matou te vivii atu ia te oe i le taeao nei, faatasi ma a matou taulaga ma sefulua’i. Fesoasoani mai, ina ia matou faamuamua oe i o matou olaga. Ona o Iesu, Amene… 

Me 15, 2021 INA UA LE FAAMUAMUA E SOLOMONA LE ATUA
E iai lu’itau i le faamuamuaina o le Atua. O le a se aoaoga mai ia Solomona, le na le faamuamuaina le Atua?
Sa solo lelei mea uma i le amataga o le nofoaiga a le tupu o Solomona. O le tele ma le faigata o le galuega faataitai, na afua ai ona ole Solomona i le Atua mo le poto. Na talia lana talosaga, ma na faamanuia foi le Atua i lana nofoaiga i le soifua tulu’i, tamaoaiga ma le uluola.
Peitai, na oo ina faaoga sese le atamai o Solomona. Na ia faaogaina lona poto, e avea ma alofaga faalemafaufau, o lona solia o nisi o tulafono tusia a le Atua.
Na faafaigaluegaina faamalosi e Solomona tagata, i le fausiaina o le malumalu o le Atua. Na faaipoipo atu i le alo tamaitai mai malo eseese, male faamoemoe ina ia faatumauina ai le filemu i le va o ia ma ona fili.
Na fausia foi e Solomona fata faitaulaga i atua o ana masiofo, o se auala e faafeiloai aloaia ai lo latou oo mai i lona malo. 
O le maota o Solomona e faatoluina le tele o le Malumalu, ona o lona faanaunautaiga ia lava ma toe mo lona au aiga.
O nei taumafaiga uma na foliga lelei i le taimi muamua, aua na aumaia ai le tele o le tamaoaiga i le malo o Solomona. Peitai, na oo ina taugata ai ma lafoga, ma tele ai le le fai meatonu. Na aumaia e le Atua le tulafono e maua ai le manuia ma le filemu, ae na faaoga e Solomona lona atamai e taitaia ai lona malo ia tusa ma lona manao.Sa lei faamuamuaina e Solomona le Atua, ma o le ala lea na vaeluaina ai lona malo ao latalata lona maliu. 
I aso nei, o le tele o tagata atamamai o loo taumafai pea e faaoga lo latou silafia, e soli ai tulafono a le Atua. O le faamuamua o le Atua, o le faataua lea o lana Upu e ala i le mulimuli ma ola ai. O le tamaititi usitai i ona matua, o le faataitaiga sili lea ma le faigofie mo i tatou i le va ma le Atua.
O loo ua sauni le Atua e tatala le faitotoa o manuia mo i tatou, e tusa ma ana polokalame i o tatou olaga. Peitai, e iai taimi e le finagalo ai le Atua e tatala le faitotoa mo i tatou, pe a ia silafia e ono afaina ai la tatou savaliga ma lo tatou lumanai.
E faamaoni le Atua ma e tali mai iai tatou. Afai tatou te faamaoni i mea iti, e faaogaina i tatou e ia ina ia pulea mea tetele. E mafai lea pe afai o i tatou o ni tausimea, e fiafia e auauna ma tausia lelei le tamaoaiga o le Matai.
Sa le faamuamuaina e Solomona le Atua. Ma sa faanoanoa lona iuga. Ae o le alofa o le Atua, e mafai ai ona tatou faamuamua o ia. O le tala ia Solomona, o se lapataiga aoga mo i tatou uma. Ao agai mai tiakono mo taulaga, o le lu’i i le aso nei, ia faamuamua le Atua.
Lo matou Tama e, o i le lagi, matou te faafetaia oe i le taeao nei, faatasi ai ma a matou taulaga ma sefulua’i. Matou te ole atu, ina ia galue mai lou Agaga ina ia matou faamuamua oe i le aso nei. Ona o Iesu, Amene…

Me 22, 2021 INA UA LE FAAMUAMUA E ISARAELU LE ATUA 
E le faigofie le faamuamuaina o le Atua. O le a se lesona tatou te aoaoina mai ia Isaraelu, lea na latou le faamuamuaina le Atua?
Sa manino lelei le lei sauni o le nuu o Isaraelu, ina ua auina atu Mose i Aikupito e faasaoloto iai latou. O le tele o tausaga sa nofo pologa ai, na puoa ai la latou vaai i le Atua. Peitai, na faataunuuina lava e le Atua lana folafolaga ia Aperaamo, e ala i le faasaolotoina o i latou.   
A o iai Isaraelu i le vao, sa latou le mautinoa ua latou saolo. Sa latou le malamalama foi, pe faapefea ona ola o ni tagata saoloto. Sa le faamoemoe atu i le Atua, ae sa sili iai latou le toe fia foi atu i le olaga nofo pologa.  Ae na onosai lava le Atua iai latou, ma faailoa iai lona alofa i aso uma e ala i le ao faaniutu, afi faaniutu atoa ai male manai.
O le tulafono a le Atua, o taiala ia o faatonuga a le Atua sa latou manaomia e aoaoina ai le olaga saoloto. E faapitoa lava lea i le moni o le Sapati, lea e manino ai le ala e tapuai ai i le Atua, faaaloalo i tagata aemaise le foafoaga.
Ae na latou filifili ina ia le mulimulitaia le tulafono, poo le tulafono. Na latou manatu ina ia faaogaina lo latou faatuatua ma manatunatuga. Ina ua auina atu i latou e asia le nuu, sa le feteenai le latou repoti. Na latou ioeina faatasi le lelei o le eleele, e pei lava ona faamatalaina. Ae na eseese i le faauigaina, o mea moni o loo i le laueleele. 
O le molimau a Kalepo ma Iosua, na faavae i luga o le talitonuga, e mafai ona latou faatoilaloina Sa Kanana. Aua ua maea ona faasaoloto i latou e le Atua, mai le malo aupito sili ona malosi i le lalolagi i le taimi lea. O le faaolataga na faia e le Atua, o le ata lafoia lea o le a faaauau pea ona faataunuu e le Atua ana folafolaga. Sa latou mafaia ona faamuamua le Atua, ona o vavega na ia faia.
O le toatele o Isaraelu faatasi ma le toa sefulu na asia Kanana, sa lagona lo latou fefefe. Sa latou le faamuamuaina foi le Atua, ona sa latou le manatua le taitaiga a le Atua i le taimi ua tea. Ma na faanoanoa lava lo latou taunuuga. Na finagalo le Atua ina ia faataamilo pea lea auga tupulaga i le vao, seia oo ina maliliu uma. E nao a latou fanau lava, na oo i le nuu o le folafolaga.
E iai taimi tatou te pei ai o tagata ia e toa 10, o i latou na asia le nuu. Tatou te molimauina le faamaoni o le Atua, pe a tatou faamaoni i a tatou sefulua’i ma taulaga. Ae faaosoosoina foi i tatou, ina ia faatuatuanai le mea e tatau ona faia e ala i faia o tatou lava loto. O le faamuamua o le Atua i taulaga ma sefulua’i, o lo tatou talitonu lea i mea ua ia faia mo i tatou.
Sa le faamuamuaina e Isaraelu le Atua. Ma na iuvale lo latou taunuuga. O le alofa o le Atua, e mafai ai ona faamuamua o ia. O le tala ia Isaraelu, o se lapataiga mo i tatou uma. Ao agai mai tiakono mo le aoina o taulaga ma sefulua’i, o le lu’i i le aso nei, ia faamuamua le Atua.  
Le Atua mamana e, matou te faamanu atu ia te oe i le taeao nei, faatasi ma a matou taulaga ma sefulua’i. Fesoasoani mai, ina ia matou faamuamua oe i o matou olaga. I le suafa o Iesu, amene…

Me 29, 2021 INA UA LE FAAMUAMUA E LE AU FARESAIO LE ATUA 
O le faamuamua o le Atua e iai ona faigata. O le a se lesona mai le au faresaio, lea na le faamuamuaina le Atua?
O aoao tulafono ma le au faresaio, o nisi ia o tagata na maualuga lo latou faaaloalogia i le uluai senituri. Latou te faaaluina le tele o lo latou taimi, e suesue ai le Tusi Paia. O le toatele o le au faresaio, latou te ao faataulotoina le tulafono faapea lona tausiaina. Na avea lea ma mitamitaga mo i latou. Aua foi ua uma ona folafola e le Atua ana faamanuiaga, iai latou e tausia ana tulafono.
O le amataga o le galuega a Iesu, na avea ai le tulafono o se mea e le gata sa faigata ona tausia, ae ua oo nei i se tulaga e le mafai ai ona tausia. Na faatusaina e Iesu le tulafono i le alofa. Ma o se faalavelave tele lea i le au faresaio, ona sa avea le tamaoaiga ma o latou malosiaga. Ma e iai le taimi na faasao ai e Iesu ma faapea atu:
“Oi talofa ia te outou tusiupu ma faresaio, tagata pepelo! ua outou avatu mea e sefulu a’i o le mili, ma le areto, ma le kumina, a ua tuu e outou o mea silisili o i le tulafono, o le amiotonu, ma le alofa, ma le faamaoni; e tatau pe ana faia nei mea, a e aua foi le tuu na mea. O outou ta’ita’i tauaso, ua outou faapili le namu, a ua outou folo atoa le kamela.”(Mataio 23:23-24) 
Sa taulamua le au faresaio i le aoina o mea e sufulua’i mea a tagata, ma ave i le malumalu. Sa matua faasao lava e Iesu ia taitai faalelotu nei, i le sese o la latou mapo tulafono ae faatuanai le faimeatonu, faatuatua ma le alofa na mafua ai ona tuuina mai le tulafono. Na faamanino e Iesu, e tatau ona o gatasi le tausiga o le tulafono ma le faia o le amiotonu, faatuatua ma le alofa.
O le mafuaaga lea na taupulepule ai le au faresaio, ina ia fasiotia Iesu. Ona ua foliga mai, o le a faoa lo latou tofi. E le gata i lea, ua toatele foi tagata ua talitonu ma mulimuli ia Iesu, aemaise lava iai latou e le taualoa. Sa faamanatu e Iesu i tagata, e leai se tasi e atoatoa ae ua sauni le Atua e talia ma suia soo se tasi, tusa lava poo le a lona tulaga.
O se vaaiga taatele foi lenei i le tele o ekalesia i aso nei. O nisi o loo matua atoatoa ona faamaoni i le Atua. Ao nisi foi, o loo avea o se avega mamafa le faamaoni i le Atua. Peitai, o loo faamanatu mai e le Atua, e leai se isi e atoatoa ona lelei. Ae loo iai lo tatou avanoa e ala i a Iesu ma lona Agaga Paia, e na te suia i tatou faapei o Keriso. O le faamuamua o le Atua, o lo tatou tausia lea o ana tulafono faatasi ai ma le olaina o le alofa. 
Sa lei faamuamuaina e le au faresaio le Atua. Ma na faanoanoa lava lo latou taunuuga. O le alofa o le Atua, tatou te mafaia ai ona faamuamua o ia. O le tala i le au faresaio, o se lapataiga lea mo i tatou i le aso nei. Ao agai mai tiakono mo le aoina o taulaga, o le lu’i mo i tatou, ia faamuamua le Atua.
Le Atua e, matou te tapuai atu ia te oe i le taeao nei, faatasi ma a matou taulaga ma sefulua’i. Fesoasoani mai, ina ia matou faamuamua oe i o matou olaga. Ona o Iesu, Amene…

Iuni 5, 2021 INA UA LE FAAMUAMUA E LE TAULEALEA MAUOA LE ATUA
E le faigofie le faamuamuaina o le Atua. O le a se lesona mai le taulealea mauoa, na le faamuamuaina le Atua?
Ina ua fetaiai Iesu ma le taulealea mauoa, atonu sa fiafia le ausoo ua iai se isi e fesoasoai i le tamaoaiga o le latou galuega faatalai. Peitai, na faapuupuuina le latou mafutaga, ina ua fetalai iai Iesu, e alu e faatau ana mea uma ma avatu i e matitiva. Ma o loo faailoa mai i le Mataio 19: 21-26 le mea na tupu.  
“Ua tali atu Iesu ia te ia, Afai e te manao ina ia atoatoa ona lelei o lau amio, ia e alu ma e faatau atu au mea, i le e ave ai i e matitiva; ona ia te oe lea o le faulaigaoloa i le lagi, i le e sau ma mulimuli mai ia te au. Ua faalogo le taulealea i lea upu, ona alu ese ai lea o ia ma le tiga, aua e tele lava ana mea. Ona fetalai atu ai lea o Iesu i ona soo, E moni, ou te fai atu ia te outou, e faigata ona sao atu o le mauoa i le malo o le lagi. Ou te fai atu foi ia te outou, e faigofie ona ui atu o se kamela i le pu o le au, a e faigata ona sao o le mauoa i le malo o le Atua. Ua faalogo ai ona soo, ona latou matua taufaiofo ai lea, ua faapea ane, Afai o lea, o ai se tasi e mafai ona faaolaina? Ona silasila atu ai lea o Iesu, ua faapea atu ia tei latou, e le mafaia e tagata lenei mea, a e mafaia mea uma e le Atua.” 
O le mea sa leiloa e le taulealea mauoa, o le foai atu; o le ala lea o le faaolataga ma le sootaga o le Atua ma le tagata. O loo taua e le Tusi Paia lea maimoaga, o le filemu o le Atua faatasi ma tagata ma mea o le natura.
 
E iai nisi e latou te faaputu o latou tamaoaiga, ma le faamoemoe ina ia teu maluina. Aua foi o le oa, e na te aumaia le lagona o le malosi ma le saogalemu. Peitai, o le taimi lava tatou te manatu ai e aua le faasoaina atu ona o fua o a tatou galuega, o ina ua avea ai o se malaia.
Sa faamuamua e le taulealea mauoa lona tamaoaiga. Na matua faanoanoa ai Iesu, ona ua misia ai e le taulealea mauoa le faaolataga. E ao ina faamuamua le Atua, ona sosoo lea iai o isi mea e pei o le tamaoaiga. O le ola faitaulaga poo le ola foai, e iloa gofie ai tagata o le malo o le Atua.  
Na le faamuamuaina e le taulealea mauoa le Atua. Ma na faanoanoa lava lona iuga. Ae o le alofa o le Atua, e mafai ai ona tatou faamuamua o ia. O le tala i le taulealea mauoa, o se lesona lea mo tatou uma. Ao agai mai tiakono mo le aoina o taulaga, o le lu’i mo i tatou, ia faamuamua le Atua.
Ieova e, matou te vivii atu ia te oe i le taeao nei, faatasi ai ma a matou taulaga ma sefulua’i. Fesoasoani mai, ina ia matou faamuamua oe i o matou olaga. I le suafa o Iesu, Amene…

TAIALA E LIMA TAITAINA AI A TATOU FAIGA TAULAGA
O le faailoga lea e faaalia ai le soifua tuuina atu atoa i le Atua. Lev. 1:4,9 
Galueaina o lou faatuatua i le Atua o Le na ia aumaia ma saunia. Sal. 34:8-10; 1 Nof Tup. 29:14 
E tatau ona faia meauma mai le loto ina ia manuia ai foi isi. Mat. 5:23, 24 
Mulimuli i le alāfua na faataoto e Iesu, o le na faataulaga ofo lona soifua mo i tatou. 2 Kor. 8:1, 9 
O le faaaliga o le agaga faafetai, faatuatua, vivii ma le ava i le Atua mo ana faamanuiaga. Faat. 3:9, 10; 2 Kori. 9:12, 13  

Iuni 12, 2021 INA UA LE FAAMUAMUA E ANANIA MA SAFAIRA LE ATUA 
E iai lu’itau i le faamuamuaina o le Atua. O le a se aoaoga mai ia Anania ma Safaira, lea na le faamuamuaina le Atua?
Sa iai le faanaunautaiga o Anania ma Safaira, ina ia faamuamua le Atua. Sa la talitonu ia Iesu, ma e iai le talitonuga na papatisoina i laua e le Agaga Paia. Peitai, sa faigata iai laua, ona tausia a la folafolaga i le Atua.
Na tautino e Anania ma Safaira, o le a tuuina atu uma tupe o le la fanua i le au aposetolo. Ma o se taulaga o le lotomalie, ma sa maeu lona matagofie. Atonu sa la matua fiafia, ao lei faatauina le fanua. Ae masalo foi, na faia ona o le vaaiga faaletagata, i le vaai atu i isi o faatau o latou fanua ma ave uma tupe i le au aposetolo.
O le faafitauli na tulai mai, ina ua o la mauaina le tupe o le la fanua. Ma ua tupu ifo ai lo la manao tele ma faaseseina ai i laua, seia oo ai ina suia o la lagona. O le la manao tele lava lena, na mafua ai ona la feoti.
Sa la filifili e pepelo i le ekalesia e na o se vaega itititi o le tau o le la fanua na la mauaina,, nai loo le tupe sa tatau ona maua. 
Mulimuli ane, sa feoti uma Anania ma Safaira. Aisea ua mafua ai lea tulaga? Po o le tupe ea le mafuaga o le la feoti? 
E finagalo le Atua i le faamaoni ma e le pelogia o ia. Ma e faapena foi, ia tatou taulaga ma sefulua’i i aso nei. E le ese lava ma le mea na tupu, i le tau o le fanua o Anania ma Safaira. E le faamalosia e le Atua se tasi e fai ni folafolaga, i le aofai o ni taulaga i masina uma. Ae a oo ina tatou tautino ia te ia, e tatau lava ona tatou tausi ia tatou folafolaga.
Afai na tatou le faamaoni i le taimi ua tea. E le tatau ona faaauau pea ona olegia le Atua, aemaise i tatou lava. E mafai lava ona tatou faamaoni i a tatou folafolaga, e amata i le aso nei.
Sa le faamuamuaina e Anania ma Safaira le Atua. Ma na iuvale lo la taunuuga. Ae o le alofa o le Atua, e mafai ai ona tatou faamuamuaina o ia. O le tala ia Anania ma Safaira, o se lesona lea mo i tatou. Ao agai mai tiatoko mo le aoina o taulaga, o le lu’i mo i tatou, ia faamuamua le Atua. 
Le Atua e, matou te faafetaia oe i lenei taeao. Faatasi ma a matou taulaga ma sefulua’i. Fesoasoani mai, ina ia matou faamuamua oe i o matou olaga. I le suafa o Iesu, Amene…

Iuni 19, 2021 INA UA LE FAAMUAMUA E LE EKALESIA I LAOTIKAIA LE ATUA
O le faamuamua o le Atua, e le faigofie. O le a se lesona mai le ekalesia i Laotikaia, na le faamuamuaina le Atua?
O loo ua manino i le tusi o Faaaliga le faigata i le ekalesia i Laotikaia, ona faamuamua o le Atua. E le faapea na latou teena le Atua, ae sa le mafai ona latou faamuamuaina o ia i o latou olaga. O loo faaigoaina e Iesu Laotikaia, o le ekalesia faaleogalua, e le maalili e le vevela foi. O loo tusia i le Faaaliga 3:14-22 o loo faapea mai:
“Ia e tusi i le agelu a le ekalesia o i Laotikaia, O mea nei ua fai mai ai le Amene, o le molimau moni ma le faamaoni, o le amataga o mea na faia e le Atua, Ua ou iloa au galuega, e te le maalili, e te le vevela foi; o lenei, ua e faaleogalua, e te le malili, e te le vevela foi, o le mea lea ou te luai atu ai ia te oe i lou gutu. Aua ua e fai mai, Ou te se mauoa, ua faatamaoaigaina au, ou te le mativa foi i se mea e tasi; a ua e leiloa o oe o le malaia, ma le pagatia, ma le mativa, ma le tauaso, ma le le lavalava; ou te fai atu ai ia te oe, ia e faatau atu ia te au le auro ua faamamaina i le afi, ina ia e tamaoaiga ai; ma ofu sisina ina ia e ofu ai, ina nei iloa le ma o lou le lavalava; ma le vaimata e nini ai ou mata, ina ia e pupula ai. Ou te aioi atu ma sasa iai latou ou te alofa iai; o lenei, ia e vilivilitai, ma ia e salamo. Faauta, ou te tu atu i le puipui ma tuitui atu; ai se tasi e faalogo mai i lou leo, ma  tatala mai le puipui, ou te ulufale atu ia te ia, o ia foi ma au. O le manumalo ou te avatua ia te ia ma te nonofo faatasi ma au i lou nofoalii, e pei o au foi ona ou manumalo, ua ma nonofo foi faatasi ma lou Tama i lona nofoalii. O le ua iai taliga, ina faalogo mai ia o ia i le mea ua fetalai mai ai le Agaga i ekalesia.” 
E silafia e le Atua o tatou faatinoga ma manatunatuga, aemaise foi o tatou toilaloga ma faamanuiaga. E silafia foi e Iesu le taimi tatou te faafoliga ai. E ati lana silafaga i a tatou matapulepule,  aua e silafia e ia mea uma lava.
O le mea lena e le mafai ai ona teena i tatou e le Atua. O loo faaauau pea ona tu Iesu i le faitotoa o lou loto, ma tutu i lea aso ma lea aso, i lea vaiaso ma lea vaiaso, aemaise o lea tausaga ma lea tausaga. O le a faigofie ona faamuamuaina le Atua, pe afai tatou te faatagaina Iesu e ulufale i o tatou loto.  
Na le faamuamuaina e le ekalesia i Laotikaia le Atua. Ma na faanoanoa lona taunuuga. Ae o le alofa o le Atua, tatou te mafaia ai ona faamuamua o ia. O se lapataiga lelei foi mo i tatou, le tala i le ekalesia i Laotikaia. Ao agai mai tiakono mo le aoina o taulaga, o le lu’itau mo i tatou, ia faamuamua le Atua.
Le Atua e, matou te faamanuina oe i lenei taeao. Faatasi ma a matou taulaga ma sefulua’i. Fesoasoani mai, ina ia matou faamuamua oe i o matou olaga. Ona o Iesu, Amene… 

Iuni 26, 2021 INA UA LE FAAMUAMUA E LUSIFELO LE ATUA
E le faigofie le faamuamuaina o le Atua. O le a se aoaoga mai ia Lusifelo, le na le faamuamuaina le Atua? 
O le tele o taimi tatou te faatali ai lava, seia solo lelei mea uma i mea tau tupe, ona tatou faamaoni lea i taulaga ma sefulua’i. E masani foi ona tatou faapea ifo i o tatou loto: “Pe ana lelei le siosiomaga, semanu e faigofie ona ou faamuamuaina le Atua. Pe ana ua siitia lou tulaga i lau galuega, pe ana ou latalata i le Atua, pe ana, pe ana….” 
O Lusifelo, se tasi o agelu silisili ona lalelei ma malosi na aumau i se siosiomaga e atoatoa lona lelei, ma na vaai i le Atua i aso uma. O lena atoatoa e lei mafai ai ona fesoasoani ia te ia ina ia faamaoni pea. Ona o le  faaiuga, o se mea lea e faia e le tagata lava ia.
Sa matua faamaualugaina Lusifelo i ona manatu, i lo le faamuamuaina o le Atua. Sa sili atu ona taua o ia ia te ia lava, nai loo le Atua. Sa naunau Lusifelo ia tutusa ma le Atua ma ia fai e ia lava ana tulafono, e aunoa ma le faalavelaveina e le Atua. Atonu sa ia faapea ifo, aisea e mafua ai ona ifogia le Atua ma avatua ia te ia le viiga?
O loo avea pea ia mafuaaga, ma faapogai o le faigata ona faamuamua o le Atua ia tatou taulaga ma sefulua’i. E manumalo lava lo tatou manatu faapito i le tele o taimi. E tatou te manatu ifo lava tatou na o tatou, ma mea e ono faaalu ai tupe ae faatuanai le ekalesia. Tatou te faapea ifo: “E le o manaomia e le Atua nei tupe. Ua lava foi le ekalesia latou ia. E sili ai lou faaogaina e au lava ia.”
I se isi itu, e sao le lafoga lea e le o manaomia e le Atua ma le ekalesia a tatou tupe. Peitai, o a tatou taulaga e le o talanoa ini manaoga, ae o se ata lafoia o lo tatou loto maualalo ma le faamaoni. O le Atua, o le Atua lava ia ma e le faatusalia iai le tagata. E finagalo le Atua ia faia a tatou taulaga ma sefulua’i, mo lo tatou lava lelei. O a tatou sefulua’i foi ma taulaga, o le faapogai sili lea o le manao tele ma le manatu faapito.
O lo tatou faatali seia lelei mea uma, o se auala mautinoa lea e taofia ai lo tatou faamuamuaina o le Atua i o tatou olaga. O loo valaau le Atua i le aso nei, ina ia faatoilalo lo tatou manatu faapito, ae faataga o ia na te sasaa faaua mai ana faamanuiaga mo i tatou.
Sa lei faamuamuaina e Lusifelo le Atua. Ma na iuvale lona taunuuga faatasi ma le tasi vae tolu o agelu o le lagi. Ae o le alofa o le Atua, e mafai ai ona tatou faamuamua o ia. Ao agai mai tiakono mo le aoina o taulaga ma sefulua’i, o le lu’i mo i tatou, ia faamuamua le Atua. 
Ieova e, matou te tapuai atu ia te oe i lenei taeao. Faatasi ma a matou taulaga ma sefulua’i. Matou te tatalo, ina ia o matou faamuamua oe i o matou olaga. Ona o Iesu, Amen...

KUATA 3
O TOEFUATAINA, O MUAAU
& MISIONARE NA LATOU
FILIFILI E
#FAAMUAMUA LE ATUA

Iulai 3, 2021 INA UA FAAMUAMUA E LE AU UALETENESE LE ATUA 
Sa matua aveesea ma faamativaina tagata Ualetenese, ina ua latou faamuamuaina le Atua. Ae ui lava i lea, sa latou tutumau pea. O le a se lesona mai le au Ualetenese, e mafai ai ona tatou faamuamua le Atua i le aso nei?
O le senituri e 12, na faasaina ai e le Ekalesia Katoliko Roma, ona toe faitauina ma aoaoina le Tusi Paia i tagata lautele. Soo se tasi e tetee i le pule a le ekalesia, e sauaina aemaise lava agai le Pope. Aua o le Pope, o loo faasino iai le manufeai o loo i le Tusi Paia.
Ao iai tagata o le Atua i ia taimi faigata, o le taimi lea na tuua ai e Peteru Ualato lona tamaoaiga, ae fesoasoani atu i isi tagata. O se faagaioiga na amata i Farani, lea na filifili ai nisi o failauga, ina ia tuua o latou tamaoaiga ae faaalu lo latou taimi i le Tusi Paia. O se tasi o manulauti a tagata Ualetenese, o le taumafai lea ina ia faaliuliuina ma maua le Tusi Paia i le gagana a le atunuu lava ia. 
O le tausaga e 1179 na malaga ai Peteru Ualato ma sana uo i Roma, lea na faafeiloaia ai i laua e Pope Alesana III ma lana aufono. O le auga o le malaga, o le faamatalaina lea o lo la faatuatua, i luma o se komiti o ni aufailotu se toatolu. Sa lei maua se iuga maumaututu o lena fonotaga, ma o le tausaga lava foi lea, na taloina ai le fono lona tolu o Laterano ma faaleaogaina ai aoaoga a Peteru Ualato. 
Na amata mai lava i lea taimi ona faia e Ualato ma ona soo, ni mafutaga faalilolilo ini kulupu laiti i taulaga eseese. O ia faatasiga, sa latou tautau ai a latou agasala ma tapuai i le Atua. Sa iai se failauga Ualetenese e igoa ia Papa, na faia ana sauniga faatalai mai lea nuu i lea nuu. Sa fesoasoani malosi tagata Ualetenese, i le faapolokalameina faalilolilo, o ia sauniga mo aai eseese.
Sa aveesea o latou tulaga tofi i lo latou nuu, ma mulimuli ane sosola i atumauga ma ana e nonofo ai. Sa faaauau pea ona latou faamuamuaina le Atua, e ala i le faamatalaina o le Tusi Paia i soo se tasi latou te mauaina. Sa latou mautinoa lelei lava, o le latou gaioiga, ua o se malamalama i le pogisa. O le au Ueletenese, o nisi ia o muaau o le toefuataina faapei lava o le au poretesano. O i latou o ni tagata faapitoa o le Atua, sa filifili ina ia latou faamuamua le malo o le Atua. 
O loo ua valaauina i tatou, ina ia avea ma e o totoe o tagata o le Atua i le aso nei, ina ia faaauau ai pea ona faamaoni i le Upu a le Atua, e ala i le faamuamuaina o ia. 
Sa faamuamua e le au Ualetenese le Atua, e ui lava ina sa sauaina ai i latou. O lo latou lototetele, o se faamalosiga lea mo i tatou i le aso nei. Na tuuina mai e Iesu mea uma e oo lava i lona soifua, ina ia faaolaina i tatou. Ma o le alofa o le Atua, e mafai ai ona tatou faamuamua o ia. Ao agai mai tiakono mo taulaga, o le lu’i mo i tatou, ia faamuamua le Atua.
Le Atua e, matou te ifo atu ia te oe i le taeao nei. Faatasi ma a matou taulaga ma sefulua’i. Fesoasoani mai, ina ia matou faamuamua oe i o matou olaga. I le suafa o Iesu, Amene…

Iulai 10, 2021
INA UA FAAMUAMUA E IOANE HASI LE ATUA 
Na fasiotia Ioane Hasi, ona o lona faamuamuaina o le Atua. O le a se aoaoga mai ia Ioane Hasi, ina ia tatou faamuamua le Atua? 
O le senituru e 14, na amata faatau ai e le Ekalesia Katoliko Roma le pepa faamaonia o togisala i aiga, e mautinoa ai le iai o latou tagata maliliu i le lagi ae le o seoli. Sa matua sauaina i latou e tetee i lea aoaoga a le Pope. Ae o loo manino i le Tusi Paia, o le manufeai o le Pope lea. 
E tulai mai ia faafitauli, ao le taimi lea o avea Ioane Hasi ma failauga i Palakue i Europa. Sa ia laugaina ai faalauaitele, lona tetee i ia aoaoga sese aemaise lona tutumau i aoaoga a le Tusi Paia, o loo iai le mea moni. E ui lava foi ina faaaunuua ai o ia, ae sa ia lei faavaivai ai i le faamuamuaina o le Atua.
Ina ua tauaofia le Fono i Konosetani, na faatonuina ai Ioane Hasi ina ia auai e faailoa ana aoaoga. Ae ina ua taunuu, sa pueina loa ma faafalepuipuiina o ia. Sa ia tulai i luma o aufono i le aso na soo ai, ma faatonuina ina ia tautino lona faaleaogaina o ana aoaoga. Ae na ia tali, “E sili ia te au lou aluese mai i malumalu sausau auro, nai loo lou aluese mai le mea moni.” Sa toe tuuina o ia i le falepuipui, ina ua ia le taliaina le faatonuga a le fono. O Iulai 4, 1415 na susuina ai Ioane Hasi i le malae i le tuuaiga o le faia o aoaoga sese faasaga i le ekalesia Katoliko. Ao susunuina o ia, sa faaauau pea ona ia lagiina salamo.
E tele ma anoanoai auala, o loo teena ai ma le amanaia le mea moni i aso nei. O loo avea pea ma luitau i aso uma le teena o lo tatou faatuatuaga i soo se mea. O loo valaau le Atua ina ia tatou faamaoni i le upu moni. Ae o nisi taimi e taualuga ai lena faamaoni i sauaga ma le oti. O le toatele o i tatou, ae avea le faamaoni ma avega mamafa. Peitai, e nao le Agaga Paia e mafai ai ona tatou faamuamua le Atua, tusa lava poo le a le mea e oo iai.
Ua faamanuiaina i tatou i tala e uiga iai latou sa tuua lo latou tamaoaiga faalalo nei, ae faamuamua le galuega na tuuina mai e Iesu i le ekalesia. Ana le seanoa lo latou lototetele, semanu tatou te le mauaina le Talalelei ua tatou sapi ai nei. O le taimi la lenei mo i tatou, ina ia tatou faamuamua le Atua ma faaumaina lana galuega.
Na faamuamua e Ioane Hasi le Atua, e ui lava na ia maliu ai. O se faalototelega foi lea mo i tatou i le aso nei. Na tuuina mai e Iesu mea uma mo lo tatou faaolataga, ma o lona alofa, e mafai ai ona faamuamua ia i o tatou olaga. Ao agai mai tiakono mo taulaga, o le lu’i mo i tatou, ia faamuamua le Atua.
Le Atua e, matou te vivii atu ia te oe i le taeao nei. Faatasi ma a matou taulaga ma sefulua’i. Fesoasoani mai, ina ia matou famuamua oe i le aso nei. Ona o Iesu, Amene… 

Iulai 17, 2021 
Monument of Martin Luther in Eisleben
INA UA FAAMUAMUA E MATINI LUTERU LE ATUA 
Sa tuua e Matini Luteru mea uma, ina ua ia faamuamua le Atua. E ui lava i lea, sa ia tutumau pea ma le le faagaeetia. O le a se lesona mai ia Matini Luteru, ina ia tatou faamuamua le Atua?
O le senituri e 16, na taitai seseina ai e le ekalesia Katoliko tagata e ala i le faapea atu, latou manaomia le ekalesia ina ia fesootai atu ai ia Iesu, ma maua ai le faaolataga. Sa matua sauaina i latou uma o e tetee atu i lena aoaoga a le Pope. Aua o le Pope, o loo faasino iai le manufeai i le Tusi Paia. 
I ia taimi faigata, sa avea ai Matini Luteru ma patele faamaoni o le ekalesia Katoliko. A o ia faitauina le Tusi Paia, na ia iloa ai e mafai lava e soo se tagata, ona fesootai atu i le Atua e aunoa mase puluvaga poo se sooupu. Faavae i aoaoga moni a le Tusi Paia, na tulai ai Matini Luteru ma lu’iina le pule a le Pope i lea taimi, o Pope Leo X. 
Na aoaoina e Matini Luteru e faapea, o le faaolataga o le tagata, e le manaomia ai ni galuega lelei; peitai, o le mea foai fuaina mai e ala i le alofatunoa o Keriso, ma le talia e le tagata faatuatua o Iesu e avea ma Faaola mo ana agasala. Na faailoa i aoaoga a Matini Luteru, e nao le Tusi Paia lava e maua ai aoaoga moni ma le atamai faalelagi. Na ia teena foi le aoaoga a le Katoliko i tulaga faaositaulaga, i lona faailoa lea, o kerisiano papatisoina uma o ositaulaga paia i latou. 
Na sauaina ma tuliesea Matini Luteru mai le ekalesia Katoliko. Ma e lei avea lea ma ala na ia faavaivai ai, i le faamuamuaina o le Atua. Ae na tumau pea i ona moliaga. Na tusia e Matini Luteru ona lagona mafatia i le pese o le: “OLO MAUSALI”
O le Upu a le Atua, e sili nai lo pule faalelalolagi. Ou te faafetai iai. Peitai, o le Agaga ma ana meaalofa, e mo i tatou e ala ia te ia ua faatasi mai. 
Ia faagalo o tatou oa ma sootaga ma lenei olaga le tumau, E mafai ona fasiotia le tino, ae tumau pea le moni o le Atua. Aua o lona malo e faavavau.
Na faamuamua e Matini Luteru le Atua. O lona lototele, o se faataitaiga lelei mo i tatou i le aso nei. Ua tuuina mai e Iesu mea uma lava, mo lo tatou faaolataga. Ma o lona alofa, e mafai ai ona tatou faamuamua le Atua. Ao agai mai tiakono mo taulaga, o le lu’i mo i tatou, ia tatou faamuamua le Atua.
Ieova e, lo matou Atua. Matou te faamanu atu ia te oe i le taeao nei, faatasi ma a matou taulaga ma sefulua’i. Fesoasoani mai, ina ia matou faamuamua oe i o matou olaga. I le suafa o Iesu, Amene… 

Iulai 24, 2021 
William Tyndale of Tindale handing jailer packet to John Rogers
INA UA FAAMUAMUA E VILIAMU TINITALE LE ATUA 
Na tuua e Viliamu Tinitale mea uma, ina ua ia faamuamuaina le Atua. Peitai, na te lei faavaivai ai. O le a se aoaoga mai ia Viliamu Tinitale, ina ia tatou faamuamua le Atua?
O le senituri e 16, na faasaina ai e le ekalesia Katoliko ona toe faitauina ma aoaoina le Tusi Paia i tagata lautele. Sa matua faasalaina i latou o e ma tetee i lea tulafono. O le Pope, o loo faasino iai le manufeai i le Tusi Paia.
Ao iai tagata o le Atua i ia taimi pogisa, na tulai ai Viliamu Tinitale ma faaliliu le Tusi Paia i le gagana faaperetania, ma taumafai ia maua e tagata uma.
O le faaliliuga a Viliamu Tinitale, o le uluai faaliliuga lea i le faaperetania, mai le gagana Eperu ma le faa-Eleni. O le mafuaaga lea na tulai mai ai ni feteenaiga i le va o le ekalesia ma ia. Na manatu Viliamu Tinitale, e le o lava se malamalamaaga o tagata i le Tusi Paia, ma o le tiute o le ekalesia, o le saunia lea o Tusi Paia mo i latou. 
Na iu ina solaese mai Viliamu Tinitale mai Egelani, ma saili lafitaga atu i le tupu o Salesa V i le itumalo Katoliko o Felemisi. O le tausaga e 1535, na faafalepuipuiina ai Viliamu i le olo o Filifoti i fafo ifo o Peleseauma mo le silia i le tausaga. O le 1536 na faamaonia ai ona moliaga o le faia o aoaoga sese, ma susunuina ai i le malae. O lana tatalo ao susunuina o ia, “Ia faapupulaina mata o le tupu o Egelani.” 
Na tali le Atua i le tatalo a Viliamu Tinitale. Ma o ni nai tausaga e lei mamao atu talu lona maliu ona o le faamuamuaina o le Atua, ae tuufatasia loa le Tusi Paia a le tupu o Iakopo (King James Bible ) i lalo o le poloaiga a le tupu o Egelani. Ua avea nei le Tusi Paia ma faavae o faigamalo a atunuu i sisifo, ma o le sao taua o Viliamu Tinitale, ua suia ai le lalolagi e ala i le saunia o Tusi Paia mo tagata uma.
Ua valaauina i tatou e fesoasoani i tagata, ina ia malamalama i le Tusi Paia e maua ai lo latou saolotoga, faamalologa ma le faamoemoe ia Iesu. Pe a tatou faamaoni ia tatou taulaga ma sefulua’i, o lo tatou sao lava lea i le talaiga o le feau a agelu e toatolu i le lalolagi, e pei ona poloai mai ai le Atua. O le faamuamua o le Atua e ala i le lagolagoina o faatalaiga e taua tele. Peitai, e manaomia foi le faaalu o lo tatou taimi ma le malosi, e faailoa ai i o tatou tuaoi le alofa o le Atua.
Na faamuamua e Viliamu Tinitale le Atua, e ui lava ina maliu ai. O lona lototele, o se faamalosiau lea mo i tatou i le aso nei. Ua tuuina mai e Iesu mea uma mo lo tatou faaolataga. Ma o lona alofa, e mafai ai ona tatou faamuamua o ia. Ao agai mai tiakono mo le aoina o taulaga, o le lu’i i le aso nei, ia faamuamua le Atua.
Le Atua e, matou ifo ma tapuai ia te oe i le taeao nei. Faatasi ma a matou taulaga ma sefulua’i. Fesoasoani mai, ina ia matou faamuamua oe i le aso nei. Ona o Iesu, Amene…

Iulai 31, 2021
INA UA FAAMUAMUA E VILIAMU MILA LE ATUA 
Na faatulagaina Viliamu Mila, o se tasi ua faaletonu le mafaufau, ina ua ia faamuamuaina le Atua. Peitai, sa ia lei faavaivai ai. O le a se aoaoga mai ia Viliamu Mila, ina ia tatou faamuamua le Atua?
O Viliamu Mila, o se tagata faamaoni ma le lototele. Peitai, sa lei atoatoa lona talitonuga i le Tusi Paia, o le Upu Moni. Ae o le mavae ai o se mea na tupu ia te ia ao iai i le taua, na suia atoa ai lona mafaufau. Na ia fesili ai lava ia te ia e faapea: “Afai o tulafono o le natura e nao le pau lea o malosiaga i mea o le univesa, aisea na ou le oti ai ina ua pa le pomu i ou autafa?”
Na filifili loa Viliamu Mila, ina ia amata ona sueuse atili i le Tusi Paia. Sa ia faasaga loa e matua faitau ma suesue le afioga paia a le Atua, i lona aiga i Niu Ioka i lea aso ma lea aso. E lua tausaga atoatoa na ia suesueina ai le Tusi Paia, mai le 1816 agai le 1818. I lea taimi atoa, sa matuai mafana ai le la mafutaga ma Iesu le Faaola. 
O se tasi o vaega taua ma maua e Viliamu Mila i ana suesuega, o le valoaga lea i le 2300 taeao ma afiafi e pei ona faailoa mai e le Tanielu 8:14. O le valoaga o loo valoia ai se mea o le a tupu i le vaitau o le 1843 poo le 1844, ma sa ia matua naunau ina ia faasoa atu lea mataupu i soo se tasi. Peitai, e le o ia o se failauga o le Talalelei, ma sa ia le manao foi e faia lea mea. 
Ao galue le Agaga Paia e musuia Viliamu Mila ina ia faailoa lea mea, sa fesili Viliamu i le Atua ina ia faamanino mai lona valaauina. Fai a ia, afai e fai atu se tasi ia te ia e faasoa ana suesuega, o lona uiga; o le faailoga lena ua tatau ona ia alu e faasoa atu. I le itula mulimuli ane, na taunuu atu ai se tasi o lona aiga ma fai atu e faasoa ana suesuega.
Sa lei fiafia Viliamu Mila i le taimi muamua, ona e foliga mai, ua vave tele. Peitai, o ia o se tagata e savali i ana upu. O le aso lava lea na faamuamua ai e Viliamu Mila le Atua, ma ia tulai ai loa e faailoa lena feau matagofie, e leo tuulafoaina e le Atua le lalolagi, ae ua lata mai le taimi na te faia ai se mea sili mo i latou.
O talaiga a Viliamu Mila, na taualugaina i le maasiasi tele ia Oketopa 22, 1844. E toatele tagata na latou faatalia le toe afio mai o Iesu, ae lei taunuu. Peitai, o le taimi tonu lena na amata ai lana galuega faaositaulaga, i le mea silisili ona Paia i le malumalu i le lagi. O le mavae o lena maasiasi tele, na valaauina ai loa e le Atua uluai muaau o le Ekalesia Asofitu o le Toe Afio Mai.  
O aso nei, o loo laugaina ai e le Ekalesia Asofitu o le Toe Afio Mai le Talalelei o le toe afio mai o Iesu, i le silia i le 200 atunuu o le lalolagi. E toatele tagata ua iai latou le feau o le faamoemoe, ona o le faamuamuaina e Viliamu Mila o le Atua.  
Na faamuamua e Viliamu Mila le Atua, e ui lava ina sa ulagia ai o ia. Ma o se faataitaiga lelei mo i tatou lona lototele. Ua tuuina mai e Iesu mea uma mo lo tatou faaolataga. O lona alofa, e mafai ai ona tatou faamuamua o ia. Ao agai mai tiakono mo le aoina o taulaga, o le lu’itau mo i tatou, ia faamuamua le Atua.
Ieova e, matou te vivii ia te oe i le taeao nei. Faatasi ma a matou taulaga ma sefulua’i. Fesoasoani mai, ina ia matou faamuamua oe i o matou olaga. Ona o Iesu, Amene…

Aukuso 7, 2021 INA UA FAAMUAMUA E IOSEFA PATI LE ATUA 
Sa faasinosinomia Iosefa Pati, ina ua ia faamuamuaina le Atua. Ui i lea, sa tutumau pea o ia. O le a se lesona mai ia Iosefa Pati, ina ia tatou faamuamua le Atua i o tatou olaga?
O Iosefa Pati, o se kapeteni vaa ritaea mai lana galuega. Ma sa ia matua talitonu i aoaoga a Viliamu Mila, e uiga i le toe afio mai o Iesu. O ia o se tagata na te faamuamuaina le Atua i mea uma. O le mea lea, na ia faaalu ai lona taimi, o ana tupe ma faatau foi lona fale mo le laugaina o le toe afio mai o Iesu. 
Peitai, sa fegai Iosefa Pati ma nisi o luitau faaleaiga, e pei o le teena e lona atalii o le feau o le toe afio mai, ma iu ai ina aluese mai ma lo latou aiga ae avea ma aliivaa. Sa lei faavaivai Pati ina ua le taunuu le toe afio mai o Iesu. Aua o le le taunuu o le toe afio mai o Iesu i le 1844, na toia ai le faatuatua o Iosefa Pati ma soo o Viliamu Mila, i le maasiasi tele. Sa tauemu le toatele o tagata iai latou, ma ua agai ai nisi e tau toe amata o latou aiga, aua sa faaalu mea uma mo le faamoemoe o le toe afio mai.
Sa toe faaauau pea ona fai suesuega faale-Tusi Paia a Iosefa Pati ma isi ma iloa ai, e sao le aso o Oketopa 22, 1844 ae sese le mea na tupu ai. E le o le Toe Afio Mai o Iesu, ae o lona afio i le mea silisili ona paia i le malumalu i le lagi, e galue ai faafaufautua i le Tama mo le au faatuatua. 
Sa iai pea faigata i le savaliga a Iosefa Pati. O se tasi aso, na leai ai sana meaai. Ona ia tautino ai lea i le Atua lona tutumau pea, tusa lava poo le a le mea e oo iai. O le aso lava lea, na momoli ane ai e se tasi se teutusi o loo iai se tupe, e ola ai Iosefa Pati. Na saunia e le Atua se tasi e foaiina le tupe mo Pati, i le taimi o loo ia matua manaomia ai.
Ao faaauau pea suesuega faale-Tusi Paia a Iosefa Pati ma ana uo, na latou maua ai foi le moni e uiga i le Sapati asofitu, ma ia faasoa atu ai i le au faatuatua, aemaise ai Semisi ma Elena Uaita. O uluai muaau ia na latou mulimuli ane faavaeina aloaia le Ekalesia Asofitu o le Toe Afio Mai, lea ua tupu ma salalau i le lalolagi i aso nei. 
Na faamuamua e Iosefa Pati le Atua, e ui lava sa ulagia ai o ia. O lona lototele, o se faamalosiga lea mo i tatou. Ua tuuina mai e Iesu mea uma mo lo tatou faaolataga. O lona alofa, e mafai ai ona tatou faamuamua o ia. Ao agai mai tiakono mo le aoina o taulaga, o le lu’i mo i tatou, ia faamuamua le Atua.
Le Atua e, matou te faamanuina oe i le taeao nei. Faatasi ai ma a matou taulaga ma sefulua’i. Fesoasoani mai, ina ia matou faamuamua oe i o matou olaga. I le suafa o Iesu, Amene…

“One thing have I asked  






“E tasi le mea ua ou ole atu ai ia Ieova, o le mea lava lea ou te saili atu ai; ia ou nofo i le fale o Ieova i aso uma o lo’u ola, ina ia ou iloa atu ai le matagofie o Ieova, ma ou saili i lona mamalu.”
SALAMO 2 7: 4 
ENGLISH STANDARD VERSION 

Aukuso 14, 2021 INA UA FAAMUAMUA E SEMISI MA ELENA UAITA LE ATUA 
Na faamuamua e Semisi ma Elena Uaita le Atua, ao talavou lava i laua. Ma na faaaluina ai mea uma lava na iai laua, ae la te lei faavaivai ai. O le a se aoaoga mai ia Semisi ma Elena Uaita, ina ia tatou faamuamua le Atua i o tatou olaga? 
Na faauuina ma avea ma faifeau Semisi Uaita i le 1843, ina ua atoa le afe o i latou ua auai i le faatuatuaga, e ala i ana lauga. Sa ia galue malosi e folafola le toe afio mai o Iesu i le 1844.
O Elena o se tamaitai talavou auvaivai i le taimi lea, ona o se faalavelave na aafia ai o ia ao laititi. Sa filifili lona aiga ina ia talitonu ma le atoatoa i le Tusi Paia, ae le o uputuu a le latou ekalesia. Ona o lo latou faamuamuaina o le Atua, o le ala lea na tuliesea faamalosi ai i latou mai le latou ekalesia ma le nuu sa nonofo ai i le tele o tausaga.  
Na muai feiloai Semisi ma Elena i le maea o le maasiasi tele ia Oketopa 22, 1844. Mulimuli ane, ona la faaipoipo ai lea i le tausaga e 1846. O lo la naunau tele i le talaiga, na mafua ai ona leai so la fale i le uluai ono tausaga o le la faaipoipoga, ae faamautu i o la matua poo la uo foi. 
O Novema o le 1848, na mauaina ai e Elena se faaaliga, i le tatau lea ia Semisi ona faia o se nusipepa aua le faasalalauina o le Talalelei. Sa taugata le faatupeina o nusipepa i lea taimi, ma na foliga mai ai o le a le taunuu. Ae na la filifili ina ia faamuamua le Atua, ma amata ai loa ona solo mai foai mai iai latou o le aufaitau ua suia o latou olaga. 
O le amataga o le 1849, na lomia ai loa e Semisi le ulua’i pepa sa faaigoaina o le, “TALAMONI I LE TAIMI NEI”. Na toe suia le igoa i le 1850 i le Riviu ma le Heroti. Mai le ola faitaulaga o ia tagata faatuatua, na afua ai ona faatupulaia le faitauaofai o i latou o e talitonu i le Tusi Paia. Ma o le 1863, na faavaeina aloaia ai loa le Fono Aoao a le Ekalesia Asofitu o le Toe Afio Mai. 
Na faamuamua e Semisi Uaita le Atua. E lei uma lelei ana aoga ae na mafai lava ona faaogaina o ia e le Atua na te tusia ni tusi faavae se fa, o fale lomitusi e lua atoa ai ma se kolisi lea ua igoa i aso nei o le Univesite o Anitelea. Na Faavaeina e Semisi Uaita le Ekalesia, na galue o se taitai ma tusia foi tusi pese a le Ekalesia. E tele isi galuega na faia e Semisi Uaita mo le atinaega o le ekalesia. 
Sa faamanuiaina Elena Uaita e ala i faaaliga na ia iloa, ma na fesoasoani tele lea i le faamaonia o suesuega o le Tusi Paia, ma saga faamalosia ai le tuputupu o le ekalesia. Ae o le faamuamuaina o le Atua, e iai lava ona lu’itau. Sa lei faavaivai Semisi ma Elena Uaita, ina ua maliliu le la fanau e toalua i se faamai.
Na faamuamua e Semisi ma Elena Uaita le Atua. O se faamalosiau foi lea mo i tatou . Ua tuuina mai e Iesu mea uma mo lo tatou faaolataga. O lona alofa, e mafai ai ona tatou faamuamua o ia. Ao agai mai tiakono mo le aoina o taulaga, o le lu’i mo i tatou, ia faamuamua le Atua.
Le Atua e, matou te vivii atu ia te oe faatasi ma a matou taulaga ma sefulua’i. Fesoasoani mai, ina ia matou faamuamua oe i o matou olaga. I le suafa o Iesu, Amene…

Aukuso 21, 2021 INA UA FAAMUAMUA E IOANE ANITELEA LE ATUA 
O Ioane Anitelea o se tagata atamai, ma sa tele se avanoa e ono avea ai o se tagata maumea. Peitai, sa ia faamuamua le Atua ma tuua mea uma, ina ia oo le talamoni o le taimi nei i le lalolagi. O le a se lesona mai ia Ioane Anitelea, ina ia tatou faamuamua le Atua?
O Ioane Anitelea, o se tagata e tele ona agavaa. Na ia talia Iesu e avea ma Alii ma Faaola ina ua 13 ona tausaga. Sa ia fiafia e suesue le Tusi Paia ao talavou lava o ia, ma na ia aoao foi le faitauina o le Tusi Paia i le gagana Eperu, Eleni ma le faa-Latina.
Sa matua talitonu Ioane Anitelea i le moni o le mataupu e uiga i le Sapati, o le ala lea na ia naunau ai e suesue atili ma lauga e faatatau i le Sapati. Na ia fesoasoani malosi i le faatulagaina o nisi o aoaoga a le ekalesia Asofitu. O le faamuamuaina e Ioane Anitelea o le Atua, na mafua ai ona ia faaalu lona atamai ma le malosi e auauna ai mo ekalesia mulimuli a e o totoe, lea e faavae i valoaga o le Tusi Paia.
Na filifilia Ioane Anitelea o se misionare i Europa, i le maea ai o le filifiliga a le ekalesia ona o ona agavaa. E ui i le maliu ai o lona faletua, ae sa tuua lava e Ioane Anitelea mea uma, ae tulai e tali lona valaauga faamisionare. Na ia iloa lelei o le a fesagai ma faafitauli e pei o faamai, ma le le lava o meaai. Ae sa ia onosai lava ma faamalosi i lona valaauina. 
O le tausaga e 1874, na folau atu ai Ioane Anitelea ma lana fanau e toalua o Salesa ma Maria i Europa. E ui i le talavou tele o le fanau a Ioane Anitelea, ae sa vaaia lava le tutu malosi o ni muaau o le Talalelei i Suiselani i le faaliliuga, taina ma le toe siakiina o tusi i le faletusi o le Faailoga o le Taimi.  
O le tausaga e 1878, na auai atu ai Ioane Anitelea ma lona afafine o Maria i le fono a le Koneferesini Aoao a le ekalesia Asofitu, ona sa le atoatoa le malosi o lona afafine . Na lagona le fefe o Ioane Anitelea ina ua taunuu i Pelo Kuliki. Peitai, a o iai Ioane i le fonotaga, na ia mauaina se tusi faamalosi mai lona atalii o Salesa i Europa o loo faailoa mai ai, o loo tatalo mo ia.
Sa tausia ma leoleoina pea e Ioane Anitelea lona afafine o Maria, seia oo ina maliu i lona 17 o ona tausaga. Na toe foi atu Ioane Anitelea i Europa, ae na maliu i nai tausaga mulimuli ane i le gasegase o le mama. 
O Ioane Anitelea, sa lauiloa i lona atamai i uluai taimi o le Ekalesia Asofitu o le Toe Afio Mai. Ma e le tau faailoaina lona sao taua i le atinae ma le tuputupu o le ekalesia. O aso nei, ua silia i le 162,000 aulotu o le ekalesia i totonu o le 207 atunuu. E lagona ai le agaga faafetai mo lenei toa manumanu, sa ia faamuamuaina le Atua.
Sa faamuamua e Ioane Anitelea le Atua. O lona lototele,  o se faamalosiga mo i tatou uma. Ua tuuina mai e Iesu mea uma mo lo tatou faaolataga. O lona alofa, e mafai ai ona tatou faamuamua o ia. A o agai mai tiakono mo taulaga, o lu’itau mo i tatou, ia faamuamua le Atua.  
Ieova e, matou te tapuai atu ia te oe i le taeao nei. Faatasi ma a matou taulaga ma sefulua’i. Fesoasoani mai, ina ia matou faamuamua oe. Ona o Iesu, Amene… 

Aukuso 28, 2021 INA UA FAAMUAMUA E APERAMO LA RU LE ATUA 
Na faamuamua e Aperamo La Ru le Atua, e ui ina manatu nisi ua ia matua tele ile avea ai ma misionare. O le a se aoaoga mai ia Aperamo La Ru, ina ia tatou faamuamua le Atua i o tatou olaga?  
O le 1883, na atoa ai le 65 tausaga o Aperamo La Ru. O ia o se leoleo mamoe ma se faatoa fanua mai Kalefonia. Sa ia naunau lava, ina ia avea o se misionare i Saina. Na ia tusi i le Fono Aoao a le ekalesia, ae tali mai ua ia matua tele, toe leai se tupe e malaga ai. Sa lei faavaivai ai Apelamo La Rue, ma na ia sailia ai loa se vaa avanoa ma malaga loa mo le malo Saina. Na ia taunuu i le 1888, ma amata loa ona galue mo le 14 tausaga. 
Sa galue toatasi pea Aperamo La Ru mai le 1888 agai le 1902. Ae o Fepuari 2, 1902 na auina mai ai le au Anetesone ma Ida Tomaseni e fesoasoani ia te ia. O le taimi lea, ua toa iva i latou ua liua i le galuega a Aperamo La Ru, ma ua papatisoina. Ua oo nei i le taimi, ua tatau ai ona auina atu le Talalelei i vaega tutotonu o le atunuu o Saina.
Na avea Aperamo o se soo moni o Keriso, ona o lona soifuaga tatalo. O ia o se tagata onosai, tali manao, toe le faalogologo tiga. O lona galue punouai toatasi, ua atagia ai lona agavaa o se misionare e taua ia te ia lona valaauina. E ui i le tele o fita, ae na faamuamua pea e Aperamo La Ru le Atua. Na ia foai uma nai tupe sa ia te ia, ao lei maliu mo le misiona i Saina. Na ia faaalu mea uma sa ia te ia, mo le galuega sa pele i lona loto.
O loo lagomau nei Aperamo La Ru i Hong Kong, i le nofoaga sa ia galue ai mo le 15 o tausaga. E ui lava na te lei taunuu aloaia i Saina o se misionare, ae o lana galuega na fausia ai le faavae o talaiga a le ekalesia i le malo o Saina.
Sa faamuamua e Aperamo La Ru le Atua, e ui lava ina sa le talitonuina ia e nisi. O lona lototele, o se faamalosiga lea mo i tatou. Ua tuuina mai e Iesu mea uma mo lo tatou faaolataga. O lona alofa, e mafai ai ona tatou faamuamua o ia. Ao agai mai tiakono mo le aoina o taulaga, o le lu’i mo i tatou, ia faamuamua le Atua. 
Ieova e, matou te faamanuina oe i le taeao nei. Faatasi ma a matou taulaga ma sefulua’i. Fesoasoani mai, ina ia matou faamuamua oe i o matou olaga. I le suafa o Iesu. Amene…

Setema 4, 2021 INA UA FAAMUAMUA E C. F. E. THOMPSON LE ATUA 
O C. F. E. Thompson sa ia faamuamua le Atua, e ui lava sa le mautonu ma fememea’i i mea tutupu o le olaga. O le a se mea o le a tatou aoaoina mai i lana tala, e fesoasoani ai e faamuamua le Atua i o tatou olaga? 
O Thompson ose talavou mai Jamaica na malaga atu ma nofo i Sierra Leone i le mea na iloa ai ma ia taliaina ai le feau a le ekalesia Asofitu.  Sa papatisoina i le tausaga e 1907 e le susuga ia D. C. Babcock ma galue ai loa o se tagata faamaoni mo le ekalesia i totonu o Sierra Leone. 
I le maea ai o lona papatisoga, sa asiasi atu ai Thompson i Ghana mo se malaga faa misiona i le 1909 e taitaia sauniga lotu i tagata Nsimbia i totonu o Kickam ma Axim ae na toe foi mai i Sierra Leone ina ua maea sauniga. 
I le taimi nei, e le o lelei ma faigata mea o loo tutupu i totonu o Ghana. O le faiaoga misionare ia Mrs French sa maliu mai lle gasegase o le fiva. Sa fautuaina loa lona toalua ina ia toe foi i lona aiga ma ia puipui i lona soifua maloloina. O se faanoanoaga tele lea ona o le a leai se isi na te tauaveina le galuega i totonu o Ghana. 
O ai o le a faaauauina le talaiina o le feau o le toe afio mai i totonu o Ghana? Sa tali Thompson: “O le a ou Alu.” Na fautuina loa e faauma lana galuega i Sierra Leone ae alu i Ghana e faaauau le galuega sa faia e le aiga o French. E le o se filifiliga faigofie lea ona o le tele o faafitauli e tutupu pea. Ae na faamuamua pea e Thompson le Atua. 
Na taunuu Thompson i Ghana ma amata loa lana galuega ia Fepuari 1910, mo le lua tausaga na galue ai ma le lototele. O le 36 ona tausaga na maliu ai Thompson i le tausaga e 1912 mai le faamai o fatuga’o ia Mati i le aso 25. 
O lona faamuamua ai o le Atua i lona soifuaga pu’upu’u lava, ua moe nei le uso ia Thompson e faatali lona Alii. Ma e le o toe mamao ae toe fagua o ia i le taeao e afio mai ai Iesu ma toe tum ai i le ola e faavavau. 
Sa faamuamua e Thompson le Atua, e ui lava sa feagai ma taimi faigata ma le mautonu. O lona lototele ua unaia ai tatou. Na tuua e Iesu mea uma ae afoi mai e togiolaina tatou, ua unaia ai i tatou i Lona alofa, ia tatou faamuamua Lona malo i o tatou olaga. Ao aoina mai e tiakono Sefulua’i ma taulaga, ua luitauina i tatou uma ina ia tatou faamuamua le Atua. 
Lo matou Tama e, matou te ifo ia te Oe i lenei taeao i a matou sefulua’i ma taualaga. Matou te tatalo mo le lototele ina ia matou faaamuamuaina Oe i o matou olaga. I le suafa o Iesu, amene.  

Setema 11, 2021 INA UA FAAMUAMUA E GEORGE KING LE ATUA
Sa faamuamua e George King le Atua e ui lava sa teena e le lotu o ia o se failauga. O le a se mea tatou te aoaoina mai i lana molimau e fesoasoani ai i tatou faamuamua le Atua i o tatou olaga? 
Sa talitonu George King na valaauina o ia e le Atua ina ia folafola le talaleli o le faaolataga it agata uma lava o lo o soifua ma ola. O le tausaga lea e 1880 o lo o soifua pea Semisi Uaita, na filifili ai e fesili ia te ia. 
Sa valaaulia loa o ia e Semisi ma Elena Uaita i lo laua aiga. Sa laua mautinoa o Siaosi o se tagata e tuuina atu atoa i le Atua i lona valaauina, ae la te le o mautinoa pe sa aoaoina, pe o sana taleni foi le avea ma failauga. Lua vaiaso mulimuli ane, sa talanoa ai loa Semisi Uaita ma Richard ma Hulda Godsmark ina ua maea le sauniga, ma ia faasoa i ai lona atugaluga, na ia fesili ai loa i ai pe ua alagtatau ona avea le susuga ia King ma failauga?
Sa sii atu George King ma nonofo faatasi ma le aiga o Godsmark, ua faatulaga foi taimi ma aso e lauga ai le taulealea ia i latou i lo latou aiga. O taimi sili ia ona faigata ma popolevale mo ia. O lana lea tatalo ao lei oso le la, faatasi ai ma ana faataitaiga i le tele o itulā i totonu o le fale povi, e ui lava i le malūlū.
Ua oo i le aso na atofaina, ua faatulaga nofoa. O se aso uigaese, Talofa e, o le mala pagā le lauga. Na laua faailoa manino i ai e le mafai ona avea o ia ma failauga.
O le teena e le o se mea faigofie. Ae o George King o se tagata sa ia faamuamuaina le Atua i mea uma, tusa lava pe a le taugalemu le olaga ma faamaulalo lona loto e talia ai le teena o ia. E le o toe mamao ae maninomai o Siaosi o se failauga na vaalauina ma faaaupegaina e le Atua i lomiga mo faatalaiga e avea ai o ia ma failauga. E ala lea i le asiasi atu i lea fale ma lea fale ma faasoa le talalelei o le faaolataga, ma faatau atu pepa ma tusi o loo ia te ia.  Ma o le uiga lena o le faatalaiga o lomiga ma galuega a le ekalesia e matua taua lava i taimi uma. 
UA lata i le 30 tausaga, se ia oo ina maliu i le tausaga e 1906, na mafai e George King ona aoaoina le faitau selau le au faatau tusi i totonu o Amerika i Matū, ma Saute faapea foi Iniatia i Sisifo.  O metotia a George King’s na faaosofia ai taitai uma o faataliga o lomiga i le lalolagi e aofia ai; William Arnold mai Ausetalia, Abram La Rue mai Hong Kong, Albert Stauffer mai Brazil, Herbert Meyers mai Burma, ma Robert Caldwell mai le atu Filipino.  I le 1886,  o loo taua lava le galuega faafatau tusi i lelalolagi, pe tusa ma le 400 Faatautusi o Lomiga Asofitu i le lalolagi latou te faatau atu tusi ma asiasiga i lea fale ma lea fale
Sa faamuamua lava e George King le Atua, ee ui lava se teena o ia o se tasi o failauga. O lona lototele ma le loto maulalo ua faaosofia ai tatou. Na tuua e Iesu mea uma ae afoi mai e togiolaina tatou, ua unaia ai i tatou i Lona alofa, ia tatou faamuamua Lona malo i o tatou olaga. Ao aoina mai e tiakono Sefulua’i ma taulaga, ua luitauina i tatou uma ina ia tatou faamuamua le Atua. 
Lo matou Tama e, matou te ifo ia te Oe i lenei taeao i a matou sefulua’i ma taualaga. Matou te tatalo mo le lototele, ina ia matou faaamuamuaina Oe i o matou olaga. I le suafa o Iesu, amene. 

Setema 18, 2021 INA UA FAAMUAMUA E ALBERT STAUFFER LE ATUA 
Sa faamuamua e Albert Stauffer le Atua ina ua ia tuua lona atunuu ae avea ma misionare. O le a se mea o le a tatou maua mai i lana molimau e fesoasoani ai i lo tatou faamuamuaina o le Atua i o tatou olaga?
O Albert o se tagata e fiafia e nofonofo i lona i le mafanafana ma le saogalemu o lona fale. Ae o Albert o se ituaiga o tagata na te faamuamuaina le Atua, na mafua ai ona ia talia le valaau mai le Koneferenise e malaga atu i Brazil ina ia faatauina atu tusituisga ua faaigoaina o le; “Upumoni i Taimi Nei” (Present Truth). 
O le tausaga lea e 1894 ma sa manuia lana galuega, ae ua faalagolago ona manaoga i le tupe e maua mai i ana tusi e mafai ona faatau i aso taitasi. Ae ua sili foi lona faigata o lana galuega, o nei tusitusiga e le o tusia i le gagana e malamalama ai tagata, le gagana faa Potukale. Ae faafetai ai, ona sa faatuina e nisi misionare se fale lomitusi ma se faiga ina ia tusia, faaliliu ma lolomi ai mea uma.
Lua tausaga mulimuli ane, sa faatasi atu ai Albert ma se tasi o ona soātau faatautusi i se sauniga faatalai i Curitiba, le aai o Parana, i le itu i Saute o Brazil. O Ana Otto o se fomai faatosaga i lea taulaga s ai ai foi i lea sauniga. Sa maitauina ai e Ana taulelea nei o loo iai i le sauniga, e fou i lana vaai, ma na ia talitonu e le masani ona vaai ai i ia foliga, mautinoa lava e le oni tagata o le latou taulaga.

I le faaiuga o le vaiaso mulimuli, na iloa ai e Ana o lea foi ua toe faatasi atu taulelea nei e toalua. Sa ia faalogologo ma failifili ai loa e faatauina lea sa laua faasoa mai ai ua faaigoaina o le — “Soifuaga o Iesu” i totonu o Siamani. 
I le Aso Sa na soso’o ai, na la toe feiloai ai ma faaalu ai le taeao atoa i le suesueina o le Tusi Paia. O le taunuga ia feiloaiga, ua taliaina nei e le faletua ia Ana ma lona toalua o Oscar Emilio Otto le faatuatuaga o le Ekalesia Asofitu. 
O tagata faatau tusi o lomiga ua filifili e tuuina atu o latou ola e ala i le tufatufaina o tusitusiga o le faaolataga i Brazil, Argentina, Uruguay ma isi atunuu o Amerika i Saute ma le lalolagi. O taeao uma lava mai lea fale i lea fale, ua latou faamuamua le Atua i o latou soifua auauna. A aunoa ma i latou, e le mafai ona ona o’o atu le feau a Agelu e Toatolu i le sili atu ma le 200 atunuu ma teritori e pei ona i ai nei.
O Albert Stauffer o se faatautusi na te faamuamua le Atua i aso uma. O lona lototele ua musuia ai tatou. Na tuua e Iesu mea uma ina ia togiolaina i tatou, ua unaia ai i tatou i Lona alofa, ina ia tatou faamuamua Lona malo i o tatou olaga. Ao aoina mai e tiakono Sefulua’i ma taulaga, ua luitauina i tatou uma ina ia tatou faamuamua le Atua. 
Lo matou Tama e, matou te ifo ia te Oe i lenei taeao i a matou sefulua’i ma taualaga. Matou te tatalo mo le lototele, ina ia matou faaamuamuaina Oe i o matou olaga. I le suafa o Iesu, amene.  

Setema 25, 2021 INA UA FAAMUAMUA E WILLIAM A. SPICER LE ATUA 
O William A. Spicer sa ia faamuamua le Atua ao faimalaga i le lalolagi i malaga o le faailoaina o le misiona a le ekalesia asofitu. O le a se mea o le a tatou maua mai i lana tala o le a fesoasoani ai i o tatou olaga?
O le 22 tausaga o Spicer na folau atu ai i Egelani e faatuina le galuega a le ekalesia. Na ia toe foi mai ai lea ma galue i le ofisa ulu i le Koneferenise Aoao o se faailautusi o le v ai fafo, na ia taumafai ai loa e faalautele ma faamautu fanua i totonu o Zimbabwe i le nofoaga o lo o i ai nei le Iunivesite a Solusi e oo mai lava i le asō.
Na malaga atu Pastor Spicer i Initia i le 1898, ma faauuina ai i le galuega faafaifeau ma isi faifeau e toalua i totonu o le atu Asia i Saute. Sa maua ai loa se tasi o ekalesia Asofitu ma faavae ai loa ma amata ai ona tupu le galuega.
Na toe taliu ifo Spicer i Amerika i le 1902, ma avea ai o ia ma peresetene o le Koneferenise Aoao. O se tasi o tiute tupito faafailautusi o le auina atu lea o misionare i atunuu i fafo, e pei ona fai e Spicer mo le 20 tausaga. O se tasi lea o galuega faigata o le auina atu ma le toe faafoiina ifo o aiga mai konitineta eseese. Sa faia loa e Spicer se atina’e tele ina ia mafai ai ona faatupulaia le Ekalesia Asofitu o le Toe Afio Mai. 
Sa toe valaauina loa e le Atua Pastor Spicer e faaauau le avea ai ma peresetene o le Ekalesia Aso Fitumo le isi 8 tausaga. Sa faamuamua e Spicer le Atua e ui lava i le faigata ma le faigofie ia te ia o taimi e malaga ese ai ma lona aiga mo isi atunuu o le lalolagi i le 20 seneturi, aua o tausaga uma lava e alu ai i ana malaga faavaomalo i luga o lana galuega.
O nisi taimi, o le faamuamuaina o le Atua e i ai foi ma ona luitau tetele tatou te fetaiai i taimi uma. Ae sa faaalia e William A. Spicer e ala i lana auaunaga le uiga loloto o le soifua tuuina atu atoatoa ma faamuamua le Atua i mea uma, ua mafua ai suiga maoa’e o le galuega i le lalolagi. 
O lo o auina atu lava e le Ekalesia Asofitu ma lagolagoina le faitau selau o aiga misionare o lo o latou auina atu le feau o le toe afio mai i atunuu, gagana ma nuu uma. O le atina’e lea na amataina e Spicer mo le galuega, ae o lou tiute ma la’u vaega o le faatumauina lea e ala ia tatou sefuluai ma taulaga. O se avanoa le au maua le faamuamua o le Atua i mea uma tatou te faia. 
Na faamuamua e William A. Spicer le Atua i tausaga uma o lona olaga. O lona soifua fetuutuunai ua faaosofia ai i tatou i le taeao nei. Na tuua e Iesu mea uma ina ia togiolaina i tatou, ua unaia ai i tatou i Lona alofa, ina ia tatou faamuamua Lona malo i o tatou olaga. Ao aoina mai e tiakono Sefulua’i ma taulaga, ua luitauina i tatou uma ina ia tatou faamuamua le Atua. 
Lo matou Tama e, matou te ifo ia te Oe i lenei taeao i a matou sefulua’i ma taualaga. Matou te tatalo mo le lototele, ina ia matou faaamuamuaina Oe i o matou olaga. I le suafa o Iesu, amene.

KUATA 4
TAGATA O LE TAIMI NEI
NA FILIFILI E #FAAMUAMUA LE ATUA I LE ASÕ
(Page 61)


Oketopa 2, 2021 NA FAAMUAMUA E ACE & ROENNA SINTOS LE ATUA 
O Ace ma Roenna Sintos na filifili e faamuamua le Atua e ui lava i lo laua popole ma lē mautonu e faatatau i le lumanai. O iina na amata ai ona suia i laua. O le a se mea o le a tatou maua mai i la laua tala o le a fesoasoani ai i o tatou olaga?
O Ace ma Roenna e omai i le atu Filipaina. La te sailia galuega a tagata faigaluega a le malō, la te umia foi tulaga maualuluga mo tausaga e tele. Ina ua i ai se faafitauli ia Roenna ma lona maitaga, sa matua telē se aafiaga o laua aiga pei ua leai ai se faamoemoe. Sa leai lava se isi alofaga mo Ace ae na ia faamavae loa mai lana galuega ae nofo e tausi lona toalua. 
Ina ua toe maua le malosi o Roenna e toe foi ai i le galuega, sa toe amata loa lana galuega i le vaega o Aoaoga. Ae sa ese foi le fuafuaga a Ace. Sa ia lagonaina le valaau a le Atua ina ia tuuina atu atoa o ia mo galuega ma auaunaga faa-faasalalau. Ae paga lea, e le lelei le totogi, pe a faatusa atu foi i lana galuega muamua, e le taitai ona latalata i ai.
Sa taumafai lava Ace ma Roenna mo nisi auala talafeagai, ae lei taitai ona fetaui mo laua. Afai o le tuu atu atoa le taimi o Ace mo le auaunaga faa-faasalalau, lona uiga e manaomia le tuu oti o le feagaiga. Ae o lenei e foliga mai e leai ma se mea ua mautu. Ae o le fesili e faatuina, faamata o i ai se lototele ia i laua laua te faamuamua ai le Atua? 
I le taimi muamua sa faamata e faigata mea uma e pei ona manatu ai. O le mea sili ona leaga, e tatau lava ona la inivesi i le faatekonolosi ina ia sili atu ai ona lelei le auaunaga. Sa laua ola lava ise soifuaga faigofie ma le mautinoaga o lo o la tumau pea i le ogatotonu o le finagalo o le Atua. O le mafuaaga lea na unaia ai loa i laua ina ia faaaogaina loa a laua meaalofa mai le Atua.
I le tele o tausaga ua te’a, ua tulaga ese ni suiga ua tutupu, tele suiga e le ma faatusalia. Ua galulue nei Ace ma Roenna o ni taitai faapitoa mo le Polokalame o Faatalaiga o Fuainumera, ma vaega o poloketi a le Ekalesia Asofitu o le Toe Afio Mai. O loo soifua pea i laua i se soifuaga faigofie, ae ua sili atu lo laua tamaoaiga i le taimi nei nai lo le taimi ao galulue ai i le malō.
Na faamuamua e Ace ma Roenna le Atua e ui lav i lo la le mautonu i le lumanai. O le la lototetele ua faaosofia ai tatou i le asō. Na lafoai e Iesu mea uma ina ia togiolaina i tatou, ma ua faamalosia ai i tatou i Lona alofa, ina ia tatou faamuamua ai Lona malo i o tatou lava olaga. Ao aoina mai e tiakono Sefulua’i ma taulaga, ua luitauina i tatou uma ina ia tatou faamuamua le Atua.
Lo matou Tama e o i le lagi, matou te tapuai ia te Oe i lenei taeao e ala atu ia matou sefulua’i ma taualaga. Matou te tatalo, ina ia matou faaamuamua Oe i o matou olaga. I le suafa o Iesu, amene. 

Oketopa 9, 2021 NA FAAMUAMUA E PAVEL & VALENTINA DMITRI LE ATUA 
O Pastor Pavel ma Valentina na filifili e faamuamua le Atua e ui lava i o laua faafitauli. O le a se mea o le a tatou maua mai i la laua tala o le a fesoasoani ai i o tatou olaga?
O Pastor Pavel and Valentina e savavli i le 9 maila (14.5 kilomita) agai i le falesa i aso uma e tali i manaoga o tagata. Ona o le faigata tele o lea savaliga e fiaaai ai lava ma vaivai. E faigatā foi ona maua se falaoa mo laua i le faleoloa lata ane i Sukumi, le taulaga laititi lea i le itumalo o Abkhazia, i totonu o Georgia.  
I le tausaga e 1993 na tulai mai ai se feeseeseaiga i le va o fitafita a Georgia ma fitafita a Abakazi na iu ai i le le lava o mea taumafa. O nisi o fale falaoa ua oo lava i le po o faatau pea falaoa, ae le maua lava e Valentina se falaoa pe o oi le taimi e malaga atu atu ai. 
I se tasi o aso ina ua maea le lotu, na tuuina atu ai e se tasi o tagata lotu e suafa ia Maia—se falaoa ia Valentina, ae na ia musu e taliaina. Ae sa tauanau atu pea Maia ia ona taliaina. Ona vaelua lea e Valentina le falaoa ma tuu le isi afa ma ia ae ave le isi afa ma Maia. 
Sa faafiafiaina Valentina ma si ona toalua aua o lea ua ono masina e lei toe aai i se falaoa. Sa ia mafaufau manaia pe ana o lea e ina’i le falaoa i se supo karite.

Ao la savavali atu i lo la aiga, na latou fetaui ma se tinā matua lava, e palapalā ona lavalava o lo o faatoga mai mo se meaai, o lo o faapea mai o le a oti i le fia ai. Na manatua vave lava e Valentina le olioli na oo ia Maia ina ua ia faasoa i ai le la falaoa. Po o ia te i laua lava le lototele e faasoa ai soo se mea i taimi faigata o le olaga? 
Sa tuu atu loa e Valentina le isi afa falaoa sa i ai i totonu o lava ato, ma sa taliaina lelei e lenei tinā ma le maligi o ona loimata i le olioli. 
Sa faaauau le savaliga a Valentina ma Pavel e agai atu i lo laua aiga. Sa faafiafiaina lava i laua ona ua mafai ona la foai atu ma faia se mea taua i lenei loomatua. O nisi timi, o le faamuamuaina o le Atua, e aofia ai le tufa atu i isi, tusa lava pe le lava le tamaoaiga ma faigata ona e faasoa atu. 
Sa faamuamua e Pastor Pavel ma Valentina le Atua. O le la lototetele ua faaosofia ai tatou. Na lafoai e Iesu mea uma ina ia togiolaina i tatou, ma ua faamalosia ai i tatou i Lona alofa, ina ia tatou faamuamua ai Lona malo i o tatou lava olaga. Ao aoina mai e tiakono Sefulua’i ma taulaga, ua luitauina i tatou uma ina ia tatou faamuamua le Atua.
Lo matou Tama e o i le lagi, matou te tapuai ia te Oe i lenei taeao e ala atu ia matou sefulua’i ma taualaga. Matou te tatalo mo le lototele, ina ia matou faaamuamua Oe i o matou olaga. I le suafa o Iesu, amene.  
 						(Page 63)


Oketopa 16, 2021 NA FAAMUAMUA E LEE YOUNG CHAN LE ATUA 
Na filifili Aperaamo e faamuamua le Atua i lona olaga. O le a se mea o le a tatou maua mai i lana tala o le a fesoasoani ai i o tatou olaga? 
Sa papatisoina le alii o Lee i Korea i Saute ina ua 17 ona tausaga, ae sa umi sina taimi na aoaoina ai o ia se ia oo ina malamalama atoatoa i le mana na te suia ai le tagata e avea ma tausimea faamaoni. Ina ua maea ana aoaoga i le kolisi, sa ia filifili ai loa ia faamuamua le Atua i le taimi lava na maua ai lana galuega. 
Na ia teena le tele o avanoa faigaluega sa mafai ona maua ona o lona manatu ia faamaoni pea i le faamamaluina o le Sapati, ae na ia mauaina loa se galuega tau kiliva. Na mautinoa lelei e Lee o le a saunia e le Atua mea uma lava e manao i ai. O lea mautinoaga e lei maua mai i se lagona e faapea faatoā faamanuia le Atua pe afai o le a faamaoni pea Lee. Peitai ane, na talitonu atoatoa Lee e tatau lava ona faamaoni i ana sefulua’i ma taulaga, auā o lea uma ona faamanuia le Atua i ana mea uma ma lona tamaoaiga. 
O le faamuamuaina o le Atua i sefulua’i ma taulaga o le agaga faafetai atu lea i le Atua i lana tausiga ma ana faamanuiaga 
Ina ua i ai lava le aiga o Lee lava ia, na saunia e le Atua le fale manaia ma le taavale o loo ua ia faaaogaina nei mo le auaunaga a le ekalesia. Sa talitonu Lee o nei faamanuiaga uma na maua mai e ala i le tatalo faatauanau. 
Faamata pe afai e faamaoni le Atua ia i latou e le o faamaoni ia te Ia, o le mea mautinoa o le a sili atu ona faamaoni le Atua ia i latou o lo o mulimuli ma tuuina atu atoa o latou olaga ia te Ia! O le tala ia Lee o se faamanatu lea pe afai tatou te tuuina atu atoa o tatou ola i le faamuamua lea o le Atua, e o’o foi i au taulaga ofo fua e aumaia ai ni aoaoga ma sona uiga. E pei o le perofeta o Tanielu, e mafai foi ona ttuuina atu o lou ola a’o e talavou ma tausi faamaoni le na feagaiga.
O loo faapea mai ai Elene Uaita: “O mea lelei uma o loo i le lalolagi sa tuuina mai e le aao manuia o le Atua, o le faaaliga o Lona alofa i le tagata. O le tagata mativa e a Ia, ma le mafuaaga o le faa-lelotu o Ia foi. O le auro ma le siliva e a Ieova ia; na te mafaia foi ona faatoulu ifo mai le lagi pe a finagalo i ai. Ae peitai ua ia faia le tagata ma auauna tausimea, faatuatuaina o ia i le tamaoaiga aua nei matavpe’ape’a ai, a ia faaaogaina ia manuia ai isi tagata. Na ia tapenaina le tagata ina ia faasoa atu le manuia i le lalolagi. Na fuafuaina e le Atua le faatulagana lea o manuia, ina ia avea ai le tagata ia pei o lona Mātaisau, e agalelei ma le manatu faapito lana amio, ma le mulimuli ai ia talisua faatasi ai ma Keriso i le taui e pupula ma faavavau.” (Fautuaga i le Tausimea, itulau 15). 
Na faamuamua e Lee le Atua i lona soifuaga matua. O lona naunautaiga ua musuia ai tatou i le asō. Na lafoai e Iesu mea uma ina ia togiolaina i tatou, ma ua faamalosia ai i tatou i Lona alofa, ina ia tatou faamuamua ai Lona malo i o tatou lava olaga. Ao aoina mai e tiakono Sefulua’i ma taulaga, ua luitauina i tatou uma ina ia tatou faamuamua le Atua.
Lo matou Tama e o i le lagi, matou te tapuai ia te Oe i lenei taeao e ala atu ia matou sefulua’i ma taualaga. Matou te tatalo, ina ia matou faaamuamua Oe i o matou olaga. I le suafa o Iesu, amene. 

Oketopa 23, 2021 NA FAAMUAMUA E BRENTON JACKSON LE ATUA 
Na filifili Brenton Jackson e faamuamua le Atua i lona olaga. O le a se mea o le a tatou maua mai i lana tala o le a fesoasoani ai i o tatou olaga? 
O Brenton sa soifua ma ii Niu Sila i se aiga Asofitu alolofa. O se tagata e alofa ia Iesu ma malamalama i le alofa o le Atua mo ia. Ae ui i lea, o le 13 ai o ona tausaga, na fulifaō. Ai lona lalolagi, ina ua tete’a ona matua. 
Na avea lea ma aafiaga loloto i lona olaga ma ua ia tuua ai le lotu mo ni tausaga se tele e aunoa ma se toe fesootai ma le faakerisiano. Ae na toe i ai foi le isi mea na tupu i lona olaga, ua leai sana galuega, ma ua o’o atu i le tulaga o le leai o se aiga, leai se mea e nofo ai; ae ua toe $200 o lo o totoe i lona igoa. “Faafefea ona tupu lenei mea?” o lana fesili lea e fesili ai ia te ia lava i taimi uma.
Ae i le taimi maulalo o lona olaga, na ia manatua le alofa o le Atua na ia iloa a’o tamaitiiti o ia. Na ia manatua le taulaga ofo na faia e ona matua i le faamuamua o le Atua i mea uma latou te maua.  Na iloa ai e Brenton e lei i ai se mea na mativa ai, na ia faia ai loa se filifiliga ina ia suia ai lona olaga.
Na tuuina atu lona lumanai i le Atua, ua fai taulaga atu e Brenton le $200 i le ekalesia Asofitu. Ua pei o le fafine na faitaulaga ile measili, na avatu e Brenton i le Atua mea uma sa ia te ia. Na ia vaaia vavega o le Atua ua tutupu.
O mea uma lava na manaomia e Brenton sa saunia uma, ma o lo faia pea e oo mai i le aso nei. O Brenton o se so’o faamaoni, ma faamuamua le Atua i lona olaga. E faafetai ifo lona loto ona o mea uma ua ia maua e mai le Atua. 
Ua faamanatu mai e Elena Uaita: “E le manaomia e le Alii ni tatou taulaga. E le mafai ona tatou faatamaoaigaina le Atua i ni tatou meaalofa. O lo o molimau mai le fai Salamo: ‘Aua mai ia te Oe mea uma lava, o au mea foi ua matou foaiina atu ia te Oe.’ Ae faataga e le Atua i tatou e faaali atu lo tatou agaga talisapaia o lona alofa e ala i le soifua faataulaga ofo o a tatou agavaa ma faapena foi i isi. U ana o le pau lea o le auala e mafai ai ona matou faaali atu ai lo matou loto faafetai ma le alofa i le Atua. UA ia le aumaia nisi mea.” (Fautuaga i Tausimea, itulau 18). 
Na faamuamua e Brenton le Atua i lona soifuaga matua. O lona naunautaiga ua musuia ai tatou i le asō. Na lafoai e Iesu mea uma ina ia togiolaina i tatou, ma ua faamalosia ai i tatou i Lona alofa, ina ia tatou faamuamua ai Lona malo i o tatou lava olaga. Ao aoina mai e tiakono Sefulua’i ma taulaga, ua luitauina i tatou uma ina ia tatou faamuamua le Atua.
Lo matou Tama e o i le lagi, matou te tapuai ia te Oe i lenei taeao e ala atu ia matou sefulua’i ma taualaga. Matou te tatalo, ina ia matou faaamuamua Oe i o matou olaga. I le suafa o Iesu, amene. 

Oketopa 30, 2021 NA FAAMUAMUA E SARA LE ATUA
Na filifili Sara e faamuamua le Atua i lona olaga. O le a se mea o le a tatou maua mai i lana tala o le a fesoasoani ai i o tatou olaga? 
Ina ua tuua o ia e lona toalua, sa iloa lelei e Sara e tatau ona alu e saili se auala e tausi ai o ia. A na te lei iloaina po o fea e maua ai san galuega. Sa tatalo mo se taiala, ma na finagalo le Atua ina ia alu e faasoa atu lana Afioga i tagata o lo o nonofo lata ane ia te ia. O Initia e le o se atunuu kerisiano, ma o se galuega faigata tele lea.
Ua amata ona asiasi Sara i ona tuaoi i lona aiga. “Sa ou tatalo mot agata mama’i, ma ua latou malolo,” o lana tala lea. “Sa ou tatalo mo i latou na ulufia e agaga leaga, ma latou o ese ai. Sa ou tatalo mo i latou e le maua ni fanau, ma ua mafai ona amata fiafia o latou aiga.” 
O le leai o se mea e maua mai ai se tupe maua o se taulaga sili ona maoa’e. Ae faapefea ona ia tuulafoaia tagata o loo latou matuā manaomia le Atua? Sa ia faamuamua le Atua ma faamoemoe o le a aumaia e le Atua mea sa ia moomia, tusa lava pe umi na faatali.
Sa iai nisi sa fiafia i asiasiga a Sara, ae o isi foi e lei manana oi se isi e alu atu i o latou fale. I se tasi aso, sa asiasi ai Sara i se aiga e ifo i tupua. Sa latou faatauanau atu ia te ia ina ia latou tapuai faatasi ae na ia teena. Sa latou feita tele, ona lolō ai lea e se tasi o tamaitai le lima o Sara i totonu o se ulo ga’o vevela. 

“Sa ou tatalo,” o le tala lea a Sara, “ae ina ua aveese mai lo’u lima mai le ulo ga’o, e leai ma se mea o āfaina.” 
I le aso na soso’o ai, na valaau mai ai le tamā o le tamaitai lea ma faatoese ia Sara. Na ia faapea atu i ai ua ia faasalaina lona afafine, ae na ia talosaga atu ia Sara ina ia tatalo mo lona aiga. Sa fiafia Sara e tuuina atu lea aiga i talosaga. 
“Ua telē le suiga i le taimi nei,” o le tala lea a Sara. “Ua latou taliaina le Atua ma ua matou tapuai faatasi ne ii le matou falesā.” E toa lima ni aiga sa latou molimauina le vavega na faia e le Atua i le lima o Sara i le na aso. Sa latou maofa foi ma latou talosaga atu mo ni talosaga faapitoa 
O Sarah o lo o galue nei o ia o se pionia a le misiona e lagolagoina e taulaga e tuuina atu e le Ekalesia Asofitu mai soo se vaega o le lalolagi. O lana galuega o le taitai atu lea o tagata ia Iesu ma lona alofa tunoa faaola. 
Na faamuamua e Sara le Atua i taimi sili ona faigata. O lona lototele ua faaosofia ai i tatou. Na tuua e Iesu mea uma ina ia togiolaina i tatou, ma ua unaia ai i tatou i Lona alofa, ina ia tatou faamuamua Lona malo i o tatou olaga. Ao aoina mai e tiakono Sefulua’i ma taulaga, ua luitauina i tatou uma ina ia tatou faamuamua le Atua. 
Lo matou Tama e, matou te ifo ia te Oe i lenei taeao i a matou sefulua’i ma taualaga. Matou te tatalo mo le lototele, ina ia matou faaamuamuaina Oe i o matou olaga. I le suafa o Iesu, amene. 

Novema 6, 2021 NA FAAMUAMUA E APERAAMO LE ATUA 
Na filifili Aperaamo e faamuamua le Atua i lona olaga. O le a se mea o le a tatou maua mai i lana tala o le a fesoasoani ai i o tatou olaga? 
O Aperaamo o se tagata mai Maasai e tele lona tamaoaiga i totonu o Tanzania. O ia ituaiga tagata i totonu o Aferika, e lauiloa i a latou pa povi. E leai se isi mea e sili ona taua i tagata Maasai e pei o a latou povi. E sili atu ona tagi leotele ma faanoanoa umi tagata Maasai pe a mate se povi nai lo le maliu o se tagata o le aiga. O le tau atoa o le povi e tasi e sili atu ma le $1000 talā Amerika. 
Ina ua malamalama Aperaamo e faatatau i le alofa o Iesu i luga o le ala leo o le leitio a le Ekalesia Asofitu, na ia filifili ai loa e faamuamua le Atua i lona olaga, tusa lava pe o le lona taunuuga. O lea na ia tuuina atu ai loa povi e 100 o lana sefulua’i lea i le Atua. 
Sa le malamalama ana uo ma ona tuaoi, ma ua latou faapea ane e pei lava ua leaga lona ulu.
Ina ua uma ona tuuina atu e Aperaamo lana sefulua’i povi, na i ai se mea na tupu e lei tupu muamua. Ua amata ona fanau e ana povi tamai povi masaga. E masani lava a fanau se povi e na o le tasi lava se tamai povi, ae o povi uma lava a Aperaamo e fanau mai lava e masaga. Na ia avatu povi e 100 ae o lea ua tele atu nai lo ana povi na i ai mauamua. 
Na matuā ofo ona tuaoi. “Valaau lau faifeau, ua ou manao foi e fai la’u sefuluai,” o le tala lea e le isi ana tuaoi. “Ua matou fia fai tamai povi masaga foi,” o le tala lea e le isi. Na maofa Aperaamo i le auala ua faamanuia ai le Atua ia te ia ma ua ia filifili ai ua le na o le tasi lana sefuluai. Ua ia manao ina ia lua ana sefuluai. Sa ia valaau i le faifeau Asofitu e susu mai e asiasi.  
Sa auina atu e Aperaamo tagata asiasi i lana faatoaga ma amata ona faitau ese ana sefuluai e lua.
“Tasi, lua, tolu, fa, lima,” sa faitau e Aperaamo povi o loo i lana pa. “Ono, fitu, valu, iva.” Ina ua atoa le 10 o povi, sa ia faatonu loa lona fesoasoani ina ia tuu se faailoga taliga o le povi lona 10 ma tuu ese loa mo le sefulua’i. 
“O le povi lena mo le Atua,” o lana tala lea. Na ia faitau le povi lona 11 ma faapea atu i lona fesoasoani ia faailoga foi ma le taliga o le povi lea. O le sefulua’i lona lua lea. Ona ia toe amata faitau mai foi lea mai le numera “tasi”. 
Na faamuamua e Aperaamo le Atua e ui lava i manatu ma lagona o ana uo ma ona tuaoi. O lona lototele ua faaosofia ai tatou i le asō. Na lafoai e Iesu mea uma ina ia togiolaina i tatou, ma ua faamalosia ai i tatou i Lona alofa, ina ia tatou faamuamua Lona malo i o tatou olaga. Ao aoina mai e tiakono Sefulua’i ma taulaga, ua luitauina i tatou uma ina ia tatou faamuamua le Atua. 
Lo matou Tama e o i le lagi, matou te tapuai ia te Oe i lenei taeao e ala atu ia matou sefulua’i ma taualaga. Matou te tatalo, ina ia matou faaamuamua Oe i o matou olaga. I le suafa o Iesu, amene.  

Novema 13, 2021 NA FAAMUAMUA E SUKI & PALE LE ATUA
O Suki ma Pale na filifili e faamuamua le Atua e ui lava i lo laua popole ma le mautonu e faatatau i le lumanai. O iina na amata ai ona suia i laua. O le a se mea o le a tatou maua mai i la laua tala o le a fesoasoani ai i o tatou olaga?
O Suki ma Pale o ni tagata tusiata manuia ma lauiloa i totonu o Aferika i Saute. Sa laua filifili e faia se laua teugatupe mo le fausiaina o se falesa o le ekalesia Asofitu o le Toe Afio Mai mo se viiga o le Atua. Peitai ane na amata sese mea uma. 
Sa telē lava se faafitauli na feagai ma le pisinisi, ma foliga mai ai ua leai se agai i luma. E ui lava ua foliga mai ua leai se faamoemoe, ae sa laua faamuamua lava le Atua ma faaauau lava ona inivesi i le fausiaina o le falesa. Sa faapea atu i ai le la loia ma le tausitusi pe ua leaga o laua mafaufau, ae e lei avea lea ma mean a loto vaivai ai.
E le o se mea faigofie le faamuamua o le Atua pe a sologa lelei mea uma, ae sili ai ona faigata le faamuamua o le Atua pe afai ua matuā faaletonu ma le lelei mea uma. Ua na o le mana lava o le Agaga Paia e mafai ai e se tagata ona faamaoni i totonu o taimi uigā ma faigatā o le olaga. 
O le masani a Suki ma Pale o le o lea i le nofoaga ua fuafua e fausia ai le falesā. “Ma te faaalu ai le lua itulā e savalivali ai ma matamata a o galulue tagata,” o le tala lea a Suki. “Ma te lagonaina le oo mai o le toafilemu, ma te lagonaina foi o le mea lava lea e tatau ona ma’ua faia, tusa lava po o le a le faigata ia i maua.” 
Ae sa fesuisuia’i lava le tulaga faigata. O lea ua toe ta’u mai e le fale tupe le aso e omai ai e toe toso ese atu le laua taavale ma le fale. O le nei le mea o le a fai? A o fea o le a o e nonofo ai? Ae o le a le umi e faataga ai e le Atua lenei mea e tupu pea? 
O le toe tolu o aso ae faataunuuina le finagalo o le fale tupe, na faalavelave ai loa le Atua. Na maua ai e Suki se valaau na unaia ai o ia mo se galuega faa-konekarate tele lava i totonu o Durban, i Aferika i Saute. 
Ua maea nei le falesa ma o lo o ua faaaogāina nei e tagata i vaiaso taitasi. Ua toe manuia ma ola le pisinisi, ma ua le o toe i ai se aitalafu e lei totogia. Ua faaauau ona la totogia ma fesoasoani i le fausiaina o fale e faalagolago lava i le taitaiga a le Atua.
Na tusia e Elena Uaita e faapea: “E faapefea pe afai ua matitiva nisi ona o le ofo atu mo le galuega? Ona o Keriso ua matitiva ai outou; peitai ua teuina mo outou le tamaoaiga e faavavau, le oa i le lagi e le mavae lea. O lou tamaoaiga e sefe atu nai lo au oa o lo o teuina i le fale tupe, po o fale foi ma fanua. O oa ia o lo o teuina i ato e le pala. E leai se gaoi na te gaoia, e le mafai foi ona mu i se afi.” (Fautuaga i Tausimea, itulau 41). 
Sa faamuamua e Zuki ma Pali le Atua. O la faatuatua ua faaosofia ai tatou i le asō. Na lafoai e Iesu mea uma ina ia togiolaina i tatou, ma ua faamalosia ai i tatou i Lona alofa, ina ia tatou faamuamua ai Lona malo i o tatou lava olaga. Ao aoina mai e tiakono Sefulua’i ma taulaga, ua luitauina i tatou uma ina ia tatou faamuamua le Atua. 
Lo matou Tama e o i le lagi, matou te tapuai ia te Oe i lenei taeao e ala atu ia matou sefulua’i ma taualaga. Matou te tatalo mo le lototele, ina ia matou faaamuamua Oe i o matou olaga. I le suafa o Iesu, amene. 

Novema 20, 2021 NA FAAMUAMUA E LE FALE LOMITUSI LE ATUA
Na filifili foi le Fale Lomitusi e faamuamua le Atua. O le a se mea o le a tatou maua mai i le tala o le a fesoasoani ai i o tatou olaga? 
O le Faletusi o le Toe Afio Mai o se tasi o fale lomitusi a le ekalesia Asofitu i totonu o Ghana. The tele ni aitalafu na nofo aitalafu ai le kamupani i le malo o Ghana, o ana paaga faapea foi le Tivise a Aferika i Sisifo Tutotonu pe tusa lea ma le 2 miliona talā Amerika. Ua palapalā ma auleaga lona lotoā e faapea foi ona masini ua tuai lava. Ua le o toe gafatia foi ona toe totogiina ana tagata faigaluega. E toaititi lava nisi na latou iloaina le tulaga lelei o loo iai ma latou mananao loa e faatau nisi o a latou aseta.  
Peitai na iloa e le pulega fou ma le aufaigaluega, e manaomia lava se suiga tele e ala lea i le faamuamua o le Atua i olaga o tagata taitoatasi aemaise foi o le kamupani. Sa i ai loa la latou fuafuaga ina ia totogi a latou aitalafu i totonu o le 10 tausaga, ma le latou talitonuga o se vavega lava e ausia ai lea sini ua faatu. E ui lava e na o le fitu lava tausaga na latou totogia ai lea aitalafu. I le taimi nei ua avea le Faletusi o le Toe Afio Mai o se faataitaiga i le faatuatuaga ma le faapisinisi.
O le laasaga muamua o le tuufaatasia lea o tagata uma ma tagata taitoatasi e toe faafoi le sefulua’i, tusa lava pe latou te le gafatiaina. O le laasaga lona lua o le faia lea o ni mafutaga tatalo i nofoaga eseese, ua latou faatuatua ma talitonu o le a faafofogaina e le Atua a latou talosaga. Ua aveesea foi le 50 pasene o latou totogi mo le lima tausaga. 
E lei mafai ona tupu se vavega e aunoa ma le faamuamuaina e le aufaigaluega, ma le pulega o le Atua i mea uma lava. Na latou maofa i le amata ona tali mai o le Atua i a latou talosaga. Ua i ai le tagata ua ofo mai na te lolomi fuaina le lesona i kuata taitasi, ma o iina na amata ai ona toe foi malie mai le auaunaga ale fale lomitusi.
O le viiga e foi i le Atua, ona o le fale lomitusi, na se manū e faatau ese atu, ae ua avea nei o se tasi o fale lomitusi sili i le lalolagi o le Ekalesia Asofitu—e numera tasi i Aferika ae lona 13 i le lalolagi. E tasi le faifeau latou te totogi fuaina lona pili e aoga ai i le Inivesitē i Valley View. I le taimi nei, o lo o ua latou totogiina foi le pili o le isi tamaititi aoga i le Iunivesitē Asofitu i Aferika.
Ua toe sui uma foi masini tuai i masini fou i le tau aofai e 2.5 miliona talā Amerika. Ua faapena foi ona toe fou ma matagofie le lotoā, mai le auleaga ma le palapalā sa i ai, ua faaleleia fale ma toe fausia foi nisi fale tetele se ono mo le aufaigaluega. I le taimi nei, ua le o toe faaletonu totogi, e ui lava o loo feagai ma le KOVITI-19. Ua i ai foi la latou lava taavale ua i ai foi la latou afi faaleoleo. 
O le mea moni lava, ona o lo latou faamaoni e faafoi le sefulua’i, faatasi ma talosaga, atoa ai ma le soifua tuuina atu ma le filigā, ua toe suia ai le tamaoaiga o le fale lomitusi. 
Na faamuamua e le fale lomitusi le Atua. O lo latou lototetele ua faamalosia ai tatou. Na lafoai e Iesu mea uma ina ia togiolaina i tatou, ma ua faamalosia ai i tatou i Lona alofa, ina ia tatou faamuamua ai Lona malo i o tatou lava olaga. Ao aoina mai e tiakono sefulua’i ma taulaga, ua luitauina i tatou uma ina ia tatou faamuamua le Atua.
Lo matou Tama e o i le lagi, matou te tapuai ia te Oe i lenei taeao e ala atu ia matou sefulua’i ma taualaga. Matou te tatalo, ina ia matou faaamuamua Oe i o matou olaga. I le suafa o Iesu, amene. 

“And whatever you do, 








“O mea uma tou te faia i le tautalatala. Po o le amio, ia faia uma lava ia mea i le suafa o le Alii o Iesu, ma le faafetai i le Atua le Tamā ona o ia.”
KOLOSE 3:17

Novema 27, 2021 NA FAAMUAMUA E IOSEFA & SUSANA LE ATUA 
O Iosefa ma Susana na filifili e faamuamua le Atua e ui lava i lo laua popole ma le mautonu e faatatau i le lumanai. O le a se mea tatou te aoaoina mai i la laua molimau o le a mafai ona fesoasoani ai ina ia tatou faamuamuaina le Atua i o tatou olaga
O Iosefa o se Pule i mea tau faa-tekonolosi i totonu o Silver Spring, Maryland. Ao nofonofo ai i lona fale i se tasi afiafi, na maitauina ai e Iosefa e iai se suāuu o loo atu agai i le auala, ae o loo tafe mai i le isi ana taavale o le Isuzu Trooper SUV. Sa valaau loa Iosefa i lana uo o Erika mo se fesoasoani. 
Sa māua ai e Erika le faafitauli, o le suāuu o loo tafe mai le pa’u o le faamamā suāuu ma e foliga mai ai ua telē se aafiaga o le ulu o le afi o le taavale. Sa ia tuuina atu se tau faataitai e toe faaleleia ai vaega ia ua faaleagaina, e sili atu ma le $3000 talā Amerika
Talu ai o lea faatoa faaipoipo Iosefa ma Susana, e na o le $3000 foi le la teugatupe o loo i ai i le faletupe. E lei manatu Iosefa e faaaluina se $3000 i se SUV auā o lea na te iloaina lelei o loo laua nofo aitalafu i le toe faafoiina o le sefulua’i pe tusa lea ma le $1500 mo masina e 3 lea ua tuanai. 
Sa lei fia talanoa Susana i lea mea ua tulai mai. “Ua tatau ona ave o uluai fua o le fanua,” o lana tala lea. Sa tatalo pea Iosefa ma Susana ma ua la filifili loa e faafoi la laua sefuluai nai lo le toe faafou o le afi o le SUV. 
I le maea ai o lea filifiliga, sa fesootai atu ai loa Erika ia Ioseafa ma fautuaina o ia e faafesootai le pamu penisini lea sa suiina lana faamamā suāuu ao lei malaga i le mafutaga lea sa alu ai. Sa auina mai loa e le pamu penisini le inisinia i le fale o Iosefa, i le maea ai o le siakiina, na latou malilie ai loa o le totogi e le kamupani le vaega ua leaga. Na totogi ai loa e le pamu penisini i lalo o le inisiua le $3000. 
Ina ua maea ona toe faaleleia le pamu suāuu, na maua ai e Iosefa le pili mai lana inisinia e na o le $1500. O le mea na ofo ai, o le $3000 lea na maua mai i le inisiua na lava ma totoe lea e totogi ai le tau o le faiga o le taavale, faatasi ai ma le la aitalafu o la sefulua’i e lei totogia. Na mautinoa lelei e Iosefa ma Susana o le faamauamua o le Atua, e taitai atu ai i vavega ma manuia tatou te lei mafaufauina.  
O le isi foi vavega, o le faatauina lea o le taavale lava lea.  I le vaiaso lava lea, na fesootai mai ai se alii e suafa ia Wayne, o ia o le Faatonu o Fefaatauaiga i le Ofisa ulu o le ekalesia Asofitu ma fesiligia Iosefa pe finagalo e faatau ese lana taavale lea o le SUV. 
“E iai se misionare i Afrika o loo manao e faatau sana taavale o le ituaiga o le Isuzu Trooper,” o lana tala lea. “e te fianagalo e faatau lau taavale?” Sa ia tuuina atu loa se tau talafeagai ia Iosefa, ma auina atu loa le taavale i Aferika. Sa ia vaaia le misia e Iosefa o lana taavale, sa ia faapea atu ai loa o le a fesootai mai pea ma faailoa mai tulaga uma e faatatau i le SUV. O le taavale ua 40,000 maila (pe tusa ma le 64,000 kilomita) i le taimi na faatau ai. I le maea ai o le 18 masina, sa toe talanoa ai Wayne ma Joe e faatatau i le SUV; ua ova atu ma le 100,000 maila (e tusa lea o le 160,000 kilomita). Ini nai tausaga mulimuli ane, na faailoa mai ai e Wayne o le SUV ua pasi ma le 300,000 maila (pe tusa lea ma le 480,000 kilomita). 
“O le Atua lava ua umi ai lava ona lelei le taavale!” o le tala lea a Iosefa. O lea ua 61 tausaga o Iosef, ae o lana molimau; ua aoaoina o ia i le taua o le galuega a le Atua ma le taua o le faamuamua o le Atua e ala i le faafoi lea o le sefulua’i.
Sa faamuamua e Iosefa ma Susana le Atua. Ua faaosofia ai tatou i le asō. Na lafoai e Iesu mea uma ina ia togiolaina i tatou, ma ua faamalosia ai i tatou i Lona alofa, ina ia tatou faamuamua ai Lona malo i o tatou lava olaga. Ao aoina mai e tiakono Sefulua’i ma taulaga, ua luitauina i tatou uma ina ia tatou faamuamua le Atua. 
Lo matou Tama e o i le lagi, matou te tapuai ia te Oe i lenei taeao e ala atu ia matou sefulua’i ma taualaga. Matou te tatalo mo le lototele, ina ia matou faaamuamua Oe i o matou olaga. I le suafa o Iesu, amene. 

Tesema 4, 2021 INA UA FAAMUAMUA E JUNIOR & STEPHANIE LE ATUA 
O Junior ma Stephanie na filifili e faamuamua le Atua e ui lava i lo laua popole ma le mautonu e faatatau i le lumanai. O le a se mea tatou te aoaoina mai i la laua molimau o le a mafai ona fesoasoani ai ina ia tatou faamuamuaina le Atua i o tatou olaga.
O Junior ma Stephanie Ropati e fai la laua faleaiga i totonu o Jamaica. O i laua o ni tagata e tuuina atua toatoa o la olaga i le Atua, ma sa papatisoina faatasi i laua i le masina talu ona maea le la faaipoipoga..  
Sa laua faia se filifiliga faigata o le faamuamua lea o le Atua i a laua filifiliga faapisinisi. O figota ma le ava malosi o laua maoi, ma ua laua taofia foi ona toe faatauina figota o le sami ma le ava malosi i la laua pisinisi. Sili ai lo lea, ua laua mananao ia taofia uma pisinisi ma fefatauaiga i le Sapati. Faapefea la pe a faitio mai tagata faatau ma manatu e o i isi faleaiga? Sa ia i laua ea le lototele ina ia faamuamua ai le Atua tusa lava poo le a lona taunuuga? 
E ui lava i lo laua le mautonu e faatatau i le lumanai, sa laua faamuamuaina lava le Atua i la laua pisinisi. I le amataga, sa lei faigofie le laua pisinisi. Toeitiiti lava a tapunia le pisinisi ona o le toatele o tagata faatau e manaomia lava le ava malosi faapea figota mai le sami. Ma o le tele lava o mea e tutupu e paū tonu lava i aso lona ono o le vaiaso ma le Sapati. Ua aafia ai foi le laua tupe maua. 
I le tofotofoina pea o lo lau faatuatua na laua lagonaina ai le taitaiga a le Atua. I le taimi nei, ua leai se isi taimi sili ona fiafia iai, nai lo le vaavaai atu i manuia o le pisinisi.  Ua mautu la laua tupe maua, ma ua la iloa lelei foi ituaiga tagata faatau e manomia. Sa tusi Elena Uaita e faatatau i le mea lenei: “O loo ua solia e le lalolagi ma le ekalesia le tulafono a le Atua, ma ua tatau ona i ai se lapataiga, ‘Ai se tasi e ifo i le manu feai ma lona faatagata, ma talia le faailoga i lona muaulu, po o lona lima, e inu lava ia i le uaina o le toasā o le Atua, ua liligiina atu e le suia i le ipu o lona toasā.’ Ona o le malaia tele o le a oo ia i latou na solia Sapati paia o le Atua, pe le ua alagatatau ea ona faaali lo tatou faamaoni sili, ma le filigā? Aisea ea ua ese ai i tatou, i le manatu faapito, ma tatou pupū atu i mea e le tumau? Ua tatou tau mamao ea mai ia Iesu? Pe ua maai ea le upu moni, ma ua tigā ai o tatou loto ma agaga; ua pei ai o le tigā a le au so’o o Keriso? Pe ua tatou liliu ese mai ea mai mea faatauvaa o le lalolagi? Ua tatou faaalu tupe i mea le aogā, ma faamalie ai o tatou lava tuinanau, ae ua fano ai lo tatou iloa o Iesu ma lana upu moni. E faaauau ai lava se ia afea? Ua tatau ona ia i tatou le faatuatua ola,—faatuatua e galue i le alofa, ma faamamaina ai le agaga. Ua saunia tagata uma lava ina ia faia se mea e faaleaogaina ai le manatu faapito, ae paga lea ua itiiti ua latou faia mo Iesu, ma o latou uso a tagata o loo ua fano i le latou fia mauaina o le upu moni!” (Fautuaga i Tausimea, itulau 51). 
O Junior and Stephanie sa faaosoosoina ina ia faamuamua i laua lava peitai ane sa laua faamaoni e faamuamua le Atua. Ua faaosofia ai tatou i le asō. Na lafoai e Iesu mea uma ina ia togiolaina i tatou, ma ua faamalosia ai i tatou i Lona alofa, ina ia tatou faamuamua ai Lona malo i o tatou lava olaga. Ao aoina mai e tiakono Sefulua’i ma taulaga, ua luitauina i tatou uma ina ia tatou faamuamua le Atua i mea uma
Lo matou Tama e o i le lagi, matou te tapuai ia te Oe i lenei taeao e ala atu ia matou sefulua’i ma taualaga. Matou te tatalo mo le lototele ina ia matou faaamuamua Oe i o matou olaga. I le suafa o Iesu, amene.

Tesema 11, 2021 INA UA FAAMUAMUA E FERNANDO LE ATUA 
Na filifili Fernando e faamuamua le Atua e ui lava i lona popole ma lona le mautonu e faatatau i le lumanai. O le a se mea tatou te aoaoina mai i lana molimau o le a mafai ona fesoasoani ai ina ia tatou faamuamuaina le Atua i o tatou olaga.
O le alii ia Dr Fernando, o se alii fomai mai Brasillia, i le taulaga autu o Brazil. E amata mai la tatou tala ina ua matamata lenei alii i se ata e faatatau i se aiga misionare Asofitu i totonu o Mongolia. Na mafua ai ona faananau lenei alii e fia avea o ia ma misionare, peitai ane o ona tiute fa ii totonu o Brazil na le mafai ai ona tupu lea manaoga. 
Sa talanoa atu i lona toalua ma la malilie ai loa ina ia faatelē a laua taulaga e masani o na lafo i le latou ekalesia mo le tuuina atu i le ofisa ulu a le Misiona. O se filifiliga sa faigata tele, peitai ane na la toe iloaina mulimuli ane le olioli e maua  pe a faamuamua le Atua e ala i a laua taulaga 
Ono masina mulimuli ane, sa faapotopoto lo laua aiga ma latou matamata i ata na auina mai Mongolia. I totonu o nei ata o loo faafetai mai ai misionare i lo laua aiga mo le mo le sofua faataulaga ofo e ala i taulaga. Na laua molimauina ai se falesa ma se fale pu’e ata na fausia i a laua taulaga. 
Ua faafiafiaina lava Fernando ma lona aiga aua ua avea lava i laua o ni misionare e ala atu ia laua taulaga, ma ua faigata ai lava ona toe faafoi o laua olaga i le taimi muamua ao lei tuuina atu atoa i laua mo lenei auaunaga. 
Sa tusi Elena Uaita e faatatau i le vaega ia: “Pe le o le taimi ea lenei ua alagatatau ai ona amata ona faaititia a tatou mea totino? E fesoasoani le Atua ia te oe o loo faia se suiga i le taimi nei ina ia faia sau teuga tupu i le faletupe a le lagi. Matou te le o fai atu ini nonoga tupe, ae o taulaga faia ma le loto malie, o le toe faafoi atu lea i le Matai e ana oloa o ia lea na ia avatu ia te oe. Afai e sili lou alofa i le Atua, ma e alofa i lou tuaoi pei o oe lava ia te oe, matou te talitonu o le a e faia ma le loto atoa e ala i taulaga o le loto malie mo le tatou galuega. E iai agaga e tatau ona faaolaina, ma e avea oe ma tagata faigaluega faatasi ma Iesu Keriso i le laveaina o nei agaga, o latou foi ia na ofoina atu ai e Keriso lona soifua. O le a faamanuia le Alii i fua lelei o au galuega e tau ai lona mamalu. Tau ina ia avea le Agaga Paia na faaosofiaina le Tusi Paia ia osofia ai o outou loto, ia taitaina outou ia naunau i Lana Upu, o le agaga lea ma le ola. Tau ia ina pupula ai ou fofoga ina ia e silafia ai mea a le Agaga o le Atua. O le mafuaaga ua tele ai ina avilu le faale-lotu i aso nei ona ua leai se faatinoga o le soifua fulitua o le manatu faapito ma le soifua faataulaga ofo i o latou olaga” (Fautuaga i Tausimea, itulau 51). 
O Fernando ma lona aiga na latou faamuamuaina le Atua. Ua unaia ai tatou i le asō. Na lafoai e Iesu mea uma ina ia togiolaina i tatou, ma ua faamalosia ai i tatou i Lona alofa, ina ia tatou faamuamua ai Lona malo i o tatou lava olaga. Ao aoina mai e tiakono Sefulua’i ma taulaga, ua luitauina i tatou uma ina ia tatou faamuamua le Atua i mea uma
Lo matou Tama e o i le lagi, matou te tapuai ia te Oe i lenei taeao e ala atu ia matou sefulua’i ma taualaga. Matou te tatalo mo le lototele, ina ia matou faaamuamua Oe i o matou olaga. I le suafa o Iesu, amene.

Tesema 18, 2021 INA UA E FAAMUAMUAINA LE ATUA
O e manatuaina se taimi na e faamuamuaina ai le Atua e ui lava i lou popole ma lou fememea’i e faatatau i le lumanai? Ae o le a foi se mea tatou te aoaoina mai i lou talaaga o le a fesoasoani atu ai i nisi ina ia latou faamuamua ai le Atua i o latou foi olaga i le asō? 
O e manatuaina le uluai taimi na oulua osi feagaiga ai ma Iesu? O le toatele lava o tatou taitoatasi, sa i ai lava le taimi sa faatumulia ai i tatou i le alofa o Iesu. Sa leai lava se isi mea sili atu ona taua ia te oe, nai lo le mulimuli atu ia Iesu ma faafetaia o Ia o le tupu i o tatou olaga. 
Ua e faia le mea sili ona taua e ala i le tausiga o le Sapati. Ua e tausami i meaai sa’o, ma faitau tusi sa’o. Ua e matamata i ata sa’o ae tete’e atu i musika le lelei. Ma ua e naunau atu i le tatalo ma talanoa atu i lou Atua. 
Ae paga lea, e lei iai lava se umi. Ua mavae lou uluai alofa ma ua foliga mai ua iai le taua i le va o le nofosala o lanoga ma le alofa tunoa ma o loo i ai lava e oo mai i le aso nei. O le a se mea o le a e toe faia i lou uluai alofa ua mavae?
Ae ua iai foi le manatu, e iai mea ua e tuuina atu e foliga mai ua toe ave ai oe i le 40 aso ua tuanai. E pei o lou taimi ma au tupe; aua o mea ia e sili ma taua ia te oe. Sei vagana ua e tuuina atu ia mea mo le malo o le Atua, ona iloa lea e leai lava se isi mea sili nai lo le tuuina atu o lou loto ia Iesu
O le auala lea e finagalo i ai Iesu: “Aua tou te toloa’i oa mo outou i le lalolagi, o i ai le mogamoga ma le ele e faaumatia ai; o i ai foi tagata gaoi e eli atu, ma gaoi ai. A ia outou toloa’i oa mo outou i le lagi, e le o i ai se mogamoga, po o se ele e faaumatia ai; e le o i ai foi tagata gaoi e eli atu, ma gaoi ai” (Mataio 6:19–21). 
Ua tele ata tifaga ua aoaoina sese ai tatou e tatau lava ona faamuamua o tatou loto. O le mafuaaga lea o le tele o taimi e muamua tatou faitio ae lei faia se mea. E le mafai ona tatou fiafia e faafoi le sefuluai ma lau taulaga vagana ua fai fai so’o, aua foi o lou loto oloo i le malo le Atua pe afai o le auala lea o loo faaalu ai lou taimi ma lou tmaoaiga. 
Afai e te manao ia e toe maua lea uluai alofa, amata nei loa ona e faamaoni e toe faafoi le sefulua’i a le Atua i le asō; fai sau folafolaga (taulaga) ma ia e tausisi i ai; faaalu sou taimi i le tatalo ma suesue Lana afioga. Ia tuuina atu atoa lou taimi ete fesoasoani ai i le galuega a le ekalesia. Amata nei ona faia lea vaega; ona e maitauina lea o vaiaso o lumanai i suiga o le a e maitauina i le alofa o le Atua ma o le a faigofie foi ona e mulimuli ia Iesu. 
“Aua o le mea ua i ai lo outou oa, e i ai atoa foi ma o outou loto.” 
Ua e faamuamuaina le Atua. O lou faatuatua ua faaosofia ai tatou i le asō. Na lafoai e Iesu mea uma ina ia togiolaina i tatou, ma ua faamalosia ai i tatou i Lona alofa, ina ia tatou faamuamua ai Lona malo i o tatou lava olaga. Ao aoina mai e tiakono Sefulua’i ma taulaga, ua luitauina i tatou uma ina ia tatou faamuamua le Atua i mea uma.
Lo matou Tama e o i le lagi, matou te tapuai ia te Oe i lenei taeao e ala atu ia matou sefulua’i ma taualaga. Matou te tatalo mo le lototele, ina ia matou faaamuamua Oe i o matou olaga. I le suafa o Iesu, amene.

Tesema 25, 2021 INA UA FAAMUAMUA OE E LE ATUA
I le 2000 tausaga talu ai, sa faamuamua ai oe e le Atua ma auina mai ai lona Alo e toatasi ina ia e soifua pea e faavavau. O le fanau mai o Iesu o se faamanatu lea, e faailoa mai ai sa faamuamua oe e le Atua, ae e te lei silafiaina sa i iai le Atua.
O le Talalelei E LE o se tala ia te oe ma lou alofa i le Atua ina ia ave ai oe e le Atua i se nofoaga e sili atu. Atonu o le mafuaaga lea ua toatele ai i tatou ua faigata ona talitonu o le Atua e alofa moni ia i tatou. 
O le talalelei ua o se tala i le Atua na ia alofa mai ia te oe ae e te le’i soifua mai. O se tala i le Atua na Ia faaamuamuaina oe. O se tala e maofa ai, ona o le Alii Sili o le lagi ma le lalolagi, na Ia tuua le mamalu o le lagi ae afio mai e maliu mo oe, ina ia e maua le ola e faavavau. O lenei talalelei o le tala i se Tamā “Aua ua faapea lava ona alofa mai o le Atua i le lalolagi ua ia aumai ai lona Atalii e toatasi, ina ia le fano se tasi e faatuatua ia te ia, a ia maua e ia le ola e faavavau” (Ioane 3:16). 
Ua faatusaina e Iesu le ekalesia o Lana manamea. Tusa lava pe ua le atoa le faatinoina o le tiute ma le galuega ale ekalesia na tuuina mai e le Atua, o loo ta’ua lava le ekalesia o Lana manamea ma ua vaalauina ai i tatou ina ia tatou alolofa i le ekalsia e pei ona alofa i ai o Iesu. E tatau ona tatou faautauta i le vaaia lelei o le ekalesia, ma ia manatua le telē o le alofa o Iesu mo le ekalesia. 
O le a faasoasoa mai e Iesu mea uma e manomia e Lana manamea ina ia faatinoina ai lana galuega. E ese foi le matagofie o le auala e faatino ai e Iesu lea manaoga. Na te tuuina atu le manuia i le ekalesia e ala lea i le tuuina atu o mea uma i au teugā tupe, ona valaaulia ea o oe ia e faamuamua le Atua e ala lea i le toe tuuina atu o ia manuia i le ekalesia.
E lua mea mautinoa: 1) afai e le o i ai se tamaoaiga o le ekalesia, lona uiga o loo taofiofi mamau pea e nisi o tatou ia tamaoaiga mo i tatou lava; ma lona 2) o loo faamanino mai ai le mafuaaga o loo tuuina mai ai pea e Iesu le tamaoaiga ia i latou o loo faamaoni i le tuuina atu o ia manuia i Lana manamea.
Ua valaaulia ai oe ina ia e silafiaina ai o oe o le ekalesia. O le isi foi faatusatusaga, o tatou o le tino o Keriso ma o le mea lea, pe a faaaogaina a tatou taleni sili, o loo tatou atiina a’e le tino o Keriso. O lona uiga o o le a mafutaina e Keriso lou siosiomaga e ala atu ia te oe. 
Ina ua fanau mai Iesu pe tusa o le 2000 tausaga ua mavae, na Ia faailoa atu i le lalolagi sa ia faamuamuaina oe. O le asō foi, o loo augani atu ai le Atua ia te oe ina ia e faamuamua ia te Ia. Ua finagalo o Ia e faamanuia atu ia te oe i se auala faapitoa e te lei mafaufauina muamua.
Mo lena tausaga fou o le a tatou savalia, ua faamalosia ai tatou i Lona alofa ina ia faamuamua le Atua ma Lona malo i o tatou olaga. Ao agai atu tiakono mo le aoina mai o Sefulua’i ma taulaga, ua luitauina i tatou uma ina ia tatou faamuamua le Atua i mea uma.
Lo matou Tama e o i le lagi, matou te tapuai ia te Oe i le nei taeao e ala atu ia matou sefulua’i ma taualaga. Matou te tatalo mo le lototele, ina ia matou faaamuamua Oe i o matou olaga. I le suafa o Iesu, amene. 

TALAAGA O LE TUSITALA 
PASTOR SAMUELU NEVESI 
O Pastor Samuelu Nevesi o le Faatonu Lagolago o Fesootaiga a le Ekalesia Aso Fitu aoao i le Lalolagi. O ana matafaioi tupito o le maketiina lea o le lolomiina ma le faafuainumerina o faailoga. Na soifua mai i totonu o Brazil ona siitia atu lea i Egelani ao talavou o ia, i le nofoaga sa galue ai faafaifeau i se tasi o ekalesia mo le 11 tausaga. E o’o mai i le asō o loo nofo o ia i Silver Spring, MD i le Unaite Setete o Amerika, faatasi ma lona toalua o Amy ma le la fanau tama e toa 3. O le susuga ia Pastor Samuelu e matuā talitonu faamaoni ua le o toe mamao le afio mai o le Iesu. 

